title: Rozhodnutie Rady (EÚ) 2016/1751 z 20. septembra 2016 o uzavretí pozmeňujúceho protokolu k Dohode medzi Európskym spoločenstvom a Andorrským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov v mene Európskej únie

text:
               1.10.2016

               SK

               Úradný vestník Európskej únie

               L 268/38

         ROZHODNUTIE RADY (EÚ) 2016/1751
   z 20. septembra 2016
   o uzavretí pozmeňujúceho protokolu k Dohode medzi Európskym spoločenstvom a Andorrským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov v mene Európskej únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 115 v spojení s jej článkom 218 ods. 6 písm. b) a článkom 218 ods. 8 druhým pododsekom,
   so zreteľom na návrh Európskej komisie,
   so zreteľom na stanovisko Európskeho parlamentu (1),
   keďže:

               (1)

               V súlade s rozhodnutím Rady (EÚ) 2016/242 (2) sa dňa 12. februára 2016 podpísal pozmeňujúci protokol k Dohode medzi Európskym spoločenstvom a Andorrským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov, s výhradou jeho uzavretia k neskoršiemu dátumu.

               (2)

               Znenie pozmeňujúceho protokolu, ktoré je výsledkom rokovaní, náležite zohľadňuje smernice na rokovania, ktoré vydala Rada, pretože zosúlaďuje dohodu s najnovším vývojom na medzinárodnej úrovni v oblasti automatickej výmeny informácií, konkrétne s globálnym štandardom pre automatickú výmenu informácií o finančných účtoch v daňových záležitostiach, ktorý vypracovala Organizácia pre hospodársku spoluprácu a rozvoj (OECD). Únia, jej členské štáty a Andorrské kniežatstvo sa aktívne podieľali na práci Globálneho fóra OECD na podporu rozvoja a vykonávania tohto globálneho štandardu. Znenie dohody zmenenej týmto pozmeňujúcim protokolom tvorí právny základ pre vykonávanie globálneho štandardu vo vzťahoch medzi Úniou a Andorrským kniežatstvom.

               (3)

               V súlade s článkom 28 ods. 2 nariadenia (ES) č. 45/2001 (3) sa uskutočnili konzultácie s európskym dozorným úradníkom pre ochranu údajov.

               (4)

               Pozmeňujúci protokol by sa mal schváliť v mene Únie,

         PRIJALA TOTO ROZHODNUTIE:
   Článok 1
   Týmto sa v mene Európskej únie schvaľuje pozmeňujúci protokol k Dohode medzi Európskym spoločenstvom a Andorrským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov.
   Text pozmeňujúceho protokolu je pripojený k tomuto rozhodnutiu.
   Článok 2
   1.   Predseda Rady vykoná v mene Únie oznámenie podľa článku 2 ods. 1 pozmeňujúceho protokolu (4).
   2.   Komisia informuje Andorrské kniežatstvo a členské štáty o oznámeniach vykonaných v súlade s článkom 1 ods. 1 písm. d) Dohody medzi Európskou úniou a Andorrským kniežatstvom o automatickej výmene informácií o finančných účtoch na zlepšenie dodržiavania medzinárodných predpisov v oblasti daní vyplývajúcich z pozmeňujúceho protokolu.
   Článok 3
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      V Bruseli 20. septembra 2016

            Za Radu

            predseda

         I. KORČOK

      (1)  Stanovisko z 9. marca 2016 (zatiaľ neuverejnené v úradnom vestníku).

      (2)  Rozhodnutie Rady (EÚ) 2016/242 z 12. februára 2016 o podpise pozmeňujúceho protokolu k Dohode medzi Európskym spoločenstvom a Andorrským kniežatstvom upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov v mene Európskej únie (Ú. v. EÚ L 45, 20.2.2016, s. 10).

      (3)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (Ú. v. EÚ L 8, 12.1.2001, s. 1).

      (4)  Dátum nadobudnutia platnosti pozmeňujúceho protokolu uverejní Generálny sekretariát Rady v Úradnom vestníku Európskej únie.


title: Rozhodnutie Rady z 13. mája 2011 o uzavretí dohody medzi Európskou úniou a Marockým kráľovstvom, ktorou sa zriaďuje mechanizmus urovnávania sporov

text:
               5.7.2011

               SK

               Úradný vestník Európskej únie

               L 176/1

         ROZHODNUTIE RADY
   z 13. mája 2011
   o uzavretí dohody medzi Európskou úniou a Marockým kráľovstvom, ktorou sa zriaďuje mechanizmus urovnávania sporov
   (2011/392/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Rada 24. februára 2006 poverila Komisiu začať rokovania s partnermi v stredomorskom regióne s cieľom zriadiť mechanizmus urovnávania sporov týkajúcich sa obchodných ustanovení.

               (2)

               Komisia viedla rokovania a radila sa s výborom ustanoveným článkom 207 zmluvy a v rámci smerníc na rokovania vydaných Radou.

               (3)

               Tieto rokovania sa skončili a dohoda medzi Európskou úniou a Marockým kráľovstvom, ktorou sa zriaďuje mechanizmus urovnávania sporov (ďalej len „dohoda“), bola parafovaná 9. decembra 2009.

               (4)

               Dohoda bola podpísaná v mene Únie 13. decembra 2010.

               (5)

               Dohoda by sa mala uzavrieť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Marockým kráľovstvom, ktorou sa zriaďuje mechanizmus urovnávania sporov (ďalej len „dohoda“).
   Text dohody je pripojený k tomuto rozhodnutiu.
   Článok 2
   Predseda Rady vykoná v mene Únie oznámenie podľa článku 23 dohody (1).
   Článok 3
   Toto rozhodnutie nadobúda účinnosť dňom jeho prijatia.

      V Bruseli 13. mája 2011

            Za Radu

            predseda

         MARTONYI J.

      (1)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.

      DOHODA
      medzi Európskou úniou a Marockým kráľovstvom, ktorou sa zriaďuje mechanizmus urovnávania sporov
      EURÓPSKA ÚNIA, ďalej len „Únia“,
      na jednej strane a
      MAROCKÉ KRÁĽOVSTVO, ďalej len „Maroko“,
      na druhej strane,
      SA DOHODLI TAKTO:
      KAPITOLA I

         CIEĽ A ROZSAH PÔSOBNOSTI

      Článok 1
      Cieľ
      Cieľom tejto dohody je predchádzať obchodným sporom medzi stranami a urovnávať ich s cieľom dospieť tam, kde to je možné, k vzájomne uspokojivému riešeniu.
      Článok 2
      Uplatňovanie dohody
      1.   Ustanovenia tejto dohody sa uplatňujú, ak ide o akýkoľvek spor týkajúci sa údajného porušovania ustanovení hlavy II (s výnimkou článku 24) Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (ďalej len „dohoda o pridružení“) (1) alebo údajného porušovania Dohody vo forme výmeny listov medzi Európskou Úniou a Marockým kráľovstvom o recipročných liberalizačných opatreniach pre poľnohospodárske výrobky, spracované poľnohospodárske výrobky, ryby avýrobky rybného hospodárstva, o nahradení protokolov 1, 2 a 3 a ich príloh a zmien a doplnení k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej. Postupy tejto dohody sa uplatňujú, ak 60 dní po oznámení sporu Asociačnej rade podľa článku 86 dohody o pridružení Asociačná rada spor neurovnala.
      2.   Článok 86 dohody o pridružení sa uplatňuje na spory týkajúce sa uplatňovania a výkladu ostatných ustanovení dohody o pridružení.
      3.   Na účely odseku 1 sa spor považuje za vyriešený, keď Asociačná rada prijala rozhodnutie podľa článku 86 ods. 2 dohody o pridružení alebo keď vyhlásila, že už žiadny spor nejestvuje.
      KAPITOLA II

         KONZULTÁCIE A MEDIÁCIA

      Článok 3
      Konzultácie
      1.   Strany sa usilujú o vyriešenie akéhokoľvek rozdielu vo výklade a uplatňovaní ustanovení uvedených v článku 2 tak, že v dobrej viere začnú konzultácie s cieľom dosiahnuť rýchle, spravodlivé a vzájomne uspokojivé riešenie. Pri týchto konzultáciách strany prediskutujú aj vplyv údajného porušovania na ich obchod.
      2.   Strana požiada o konzultácie písomnou žiadosťou adresovanou druhej strane, v ktorej uvedie akékoľvek sporné opatrenie a tie ustanovenia dohôd uvedených v článku 2, ktoré pokladá za porušené, a kópiu tejto žiadosti zašle podvýboru pre priemysel, obchod a služby.
      3.   Konzultácie sa uskutočnia do 40 dní od dátumu prijatia žiadosti, a ak sa strany nedohodnú inak, konajú sa na území žalovanej strany. Konzultácie sa považujú za ukončené do 60 dní od dátumu prijatia žiadosti s výnimkou prípadu, ak sa obidve strany dohodnú v konzultáciách pokračovať. Konzultácie, a najmä všetky sprístupnené informácie a stanoviská, ktoré strany v priebehu týchto konaní prijali, zostanú dôverné a nepoškodia práva ani jednej strany v akýchkoľvek ďalších konaniach.
      4.   Konzultácie o naliehavých záležitostiach vrátane tých, ktoré sa týkajú tovaru podliehajúceho skaze alebo sezónneho tovaru, sa uskutočnia do 15 dní od dátumu prijatia žiadosti a považujú sa za ukončené do 30 dní od dátumu prijatia žiadosti.
      5.   Ak strana, ktorej je žiadosť o konzultácie adresovaná, na ňu neodpovie do 20 pracovných dní od dátumu jej prijatia alebo ak sa konzultácie neuskutočnia v lehotách stanovených v odseku 3 alebo 4, alebo ak boli konzultácie ukončené bez toho, aby sa dospelo k dohode o vzájomne uspokojivom riešení, žalujúca strana môže v súlade s článkom 5 požiadať o zriadenie rozhodcovského tribunálu.
      Článok 4
      Mediácia
      1.   Ak konzultácie neprinesú vzájomne uspokojivé riešenie, strany sa môžu dohodnúť, že vec predložia mediátorovi. Každá žiadosť o mediáciu sa musí podať v písomnej forme žalovanej strane a podvýboru pre priemysel, obchod a služby s uvedením každého opatrenia, ktoré je predmetom konzultácií, ako aj vzájomne dohodnutých podmienok mediácie. Každá strana sa zaväzuje posudzovať žiadosti o mediáciu s porozumením.
      2.   Ak sa strany nedohodnú na mediátorovi do 10 pracovných dní od dátumu prijatia žiadosti o mediáciu, predsedovia podvýboru pre priemysel, obchod a služby alebo ich zástupca vyberú mediátora žrebovaním zo skupiny jednotlivcov, ktorí sú na zozname uvedenom v článku 19 a ktorí nie sú štátnymi príslušníkmi žiadnej zo strán. Výber sa uskutoční do 15 pracovných dní od dátumu prijatia žiadosti o mediáciu. Mediátor zvolá zasadnutie strán najneskôr do 30 dní od svojho zvolenia. Každá strana predloží mediátorovi svoje vyjadrenie najneskôr 15 dní pred zasadnutím a mediátor si môže vyžiadať od strán alebo od odborníkov alebo technických poradcov doplňujúce informácie, ktoré pokladá za potrebné. Všetky takto získané informácie sa musia sprístupniť každej zo strán a predložiť týmto stranám, aby sa k nim vyjadrili. Mediátor oznámi svoje stanovisko najneskôr do 45 dní od svojho zvolenia.
      3.   Stanovisko mediátora môže zahŕňať jedno alebo viacero odporúčaní o tom, akým spôsobom možno spor vyriešiť v súlade s ustanoveniami uvedenými v článku 2. Stanovisko mediátora je nezáväzné.
      4.   Strany sa môžu dohodnúť na zmene lehôt uvedených v odseku 2. Mediátor môže o zmene týchto lehôt rozhodnúť aj na žiadosť ktorejkoľvek zo strán z dôvodu konkrétnych ťažkostí dotknutej strany alebo zložitosti veci.
      5.   Konania zahŕňajúce mediáciu, najmä stanovisko mediátora a všetky sprístupnené informácie a stanoviská, ktoré strany v priebehu týchto konaní prijali, zostanú dôverné a nepoškodia práva ani jednej strany v akýchkoľvek ďalších konaniach.
      6.   Ak sa strany dohodnú, postupy súvisiace s mediáciou môžu pokračovať súbežne s rozhodcovským konaním.
      7.   Nahradenie mediátora sa uskutoční len z dôvodov uvedených v pravidlách 18 až 21 rokovacieho poriadku a v súlade s tam stanovenými postupmi.
      KAPITOLA III

         POSTUPY UROVNÁVANIA SPOROV

         ODDIEL I

            Rozhodcovské konanie

      Článok 5
      Začatie rozhodcovského konania
      1.   Ak sa stranám nepodarí vyriešiť spor konzultáciami podľa článku 3 alebo na základe mediácie podľa článku 4, žalujúca strana môže požiadať o zriadenie rozhodcovského tribunálu.
      2.   Žiadosť o zriadenie rozhodcovského tribunálu sa podáva písomne žalovanej strane a podvýboru pre priemysel, obchod a služby. Žalujúca strana vo svojej žiadosti uvedie konkrétne sporné opatrenie a vysvetlí, akým spôsobom toto opatrenie porušuje ustanovenia uvedené v článku 2. O zriadenie rozhodcovského tribunálu sa požiada najneskôr do 18 mesiacov od dátumu prijatia žiadosti o konzultácie bez toho, aby tým boli dotknuté práva žalujúcej strany požiadať o nové konzultácie v rovnakej záležitosti v budúcnosti.
      Článok 6
      Zriadenie rozhodcovského tribunálu
      1.   Rozhodcovský tribunál sa skladá z troch rozhodcov.
      2.   Do 10 pracovných dní od dátumu prijatia žiadosti o zriadenie rozhodcovského tribunálu žalovanou stranou uskutočnia strany vzájomné konzultácie s cieľom dosiahnuť dohodu o zložení rozhodcovského tribunálu.
      3.   V prípade, že strany nie sú schopné dohodnúť sa na jeho zložení v rámci lehoty stanovenej v odseku 2, ktorákoľvek strana môže požiadať predsedov podvýboru pre priemysel, obchod a služby alebo ich zástupcu, aby všetkých troch členov vybrali žrebovaním zo zoznamu zostaveného podľa článku 19, pričom jeden člen sa vyberie spomedzi jednotlivcov navrhnutých žalujúcou stranou, jeden člen spomedzi jednotlivcov navrhnutých žalovanou stranou a jeden člen spomedzi jednotlivcov, ktorí boli stranami vybraní, aby plnili predsednícke funkcie. Ak sa strany dohodnú na jednom alebo viacerých členoch rozhodcovského tribunálu, všetci zostávajúci členovia sa vyberú tým istým postupom.
      4.   Predsedovia podvýboru pre priemysel, obchod a služby alebo ich zástupca vyberú rozhodcov do piatich pracovných dní od dátumu predloženia žiadosti uvedenej v odseku 3.
      5.   Za dátum zriadenia rozhodcovského tribunálu sa považuje dátum, keď boli zvolení traja rozhodcovia.
      6.   Nahradenie rozhodcov sa uskutoční len z dôvodov uvedených v pravidlách 18 až 21 rokovacieho poriadku a v súlade s tam stanovenými postupmi.
      Článok 7
      Priebežná správa tribunálu
      Rozhodcovský tribunál poskytne stranám priebežnú správu obsahujúcu skutkové zistenia, uplatniteľnosť príslušných ustanovení a základné odôvodnenie všetkých zistení a odporúčaní rozhodcovského tribunálu, a to najneskôr 120 dní od dátumu zriadenia rozhodcovského tribunálu. Ktorákoľvek strana môže rozhodcovskému tribunálu predložiť písomnú žiadosť o preskúmanie konkrétnych aspektov priebežnej správy do 15 dní od jej predloženia. Zistenia záverečného rozhodnutia tribunálu obsahujú diskusiu o argumentácii použitej vo fáze priebežného preskúmania.
      Článok 8
      Rozhodnutie rozhodcovského tribunálu
      1.   Rozhodcovský tribunál oznámi svoje rozhodnutie stranám a podvýboru pre priemysel, obchod a služby do 150 dní od dátumu svojho zriadenia. Ak usúdi, že túto lehotu nemôže dodržať, predseda rozhodcovského tribunálu o tom musí písomne informovať strany a podvýbor pre priemysel, obchod a služby a uviesť dôvody omeškania a dátum predpokladaného ukončenia činnosti tribunálu. Rozhodnutie by za žiadnych okolností nemalo byť oznámené neskôr ako 180 dní od dátumu zriadenia rozhodcovského tribunálu.
      2.   V naliehavých veciach vrátane tých, ktoré sa týkajú tovaru podliehajúceho skaze alebo sezónneho tovaru, rozhodcovský tribunál vynaloží maximálne úsilie na to, aby oznámil svoje rozhodnutie do 75 dní od dátumu svojho zriadenia. Rozhodnutie tribunálu by za žiadnych okolností nemalo byť vydané neskôr ako 90 dní od dátumu jeho zriadenia. Rozhodcovský tribunál vydá do 10 dní od svojho zriadenia predbežné rozhodnutie o tom, či pokladá vec za naliehavú.
      3.   Na žiadosť obidvoch strán rozhodcovský tribunál kedykoľvek pozastaví svoju činnosť na obdobie, na ktorom sa strany dohodli a ktoré nepresahuje 12 mesiacov, a na žiadosť žalujúcej strany obnoví svoju činnosť na konci tohto dohodnutého obdobia. Ak žalujúca strana nepožiada o obnovenie činnosti rozhodcovského tribunálu pred uplynutím dohodnutého obdobia dočasného pozastavenia činnosti, postup sa ukončí. Dočasné pozastavenie a ukončenie činnosti rozhodcovského tribunálu nepoškodia práva ani jednej strany v ďalšom konaní o rovnakej záležitosti.

         ODDIEL II

            Splnenie rozhodnutia

      Článok 9
      Splnenie rozhodnutia rozhodcovského tribunálu
      Každá strana vykoná všetky opatrenia potrebné na splnenie rozhodnutia rozhodcovského tribunálu a strany sa budú snažiť o dohodu v otázke lehoty potrebnej na splnenie tohto rozhodnutia.
      Článok 10
      Primeraná lehota na splnenie rozhodnutia
      1.   Najneskôr 30 dní od prijatia oznámenia o rozhodnutí rozhodcovského tribunálu stranám žalovaná strana oznámi žalujúcej strane a podvýboru pre priemysel, obchod a služby lehotu, ktorú bude potrebovať na splnenie rozhodnutia (ďalej len „primeraná lehota“), ak nie je možné rozhodnutie splniť okamžite.
      2.   Ak sa strany na primeranej lehote na splnenie rozhodnutia rozhodcovského tribunálu nedohodnú, žalujúca strana do 20 dní od prijatia oznámenia vykonaného podľa odseku 1 žalovanou stranou písomne požiada rozhodcovský tribunál, aby určil dĺžku primeranej lehoty. Táto žiadosť sa súčasne oznámi druhej strane a podvýboru pre priemysel, obchod a služby. Rozhodcovský tribunál oznámi svoje rozhodnutie stranám a podvýboru pre priemysel, obchod a služby do 30 dní od dátumu predloženia žiadosti.
      3.   Primeranú lehotu možno predĺžiť na základe vzájomnej dohody strán.
      Článok 11
      Preskúmanie opatrenia prijatého na splnenie rozhodnutia rozhodcovského tribunálu
      1.   Pred skončením primeranej lehoty žalovaná strana oznámi druhej strane a podvýboru pre priemysel, obchod a služby akékoľvek opatrenie, ktoré prijala na splnenie rozhodnutia rozhodcovského tribunálu.
      2.   V prípade, ak sa medzi stranami vyskytnú nezhody týkajúce sa existencie alebo súladu akéhokoľvek opatrenia oznámeného podľa odseku 1 s ustanoveniami uvedenými v článku 2, žalujúca strana môže písomne požiadať rozhodcovský tribunál o rozhodnutie v tejto záležitosti. V tejto žiadosti uvedie konkrétne sporné opatrenie a vysvetlí, akým spôsobom toto opatrenie nie je v súlade s ustanoveniami uvedenými v článku 2. Rozhodcovský tribunál oznámi svoje rozhodnutie do 90 dní od dátumu predloženia žiadosti. V naliehavých veciach vrátane tých, ktoré sa týkajú tovaru podliehajúceho skaze alebo sezónneho tovaru, rozhodcovský tribunál oznámi svoje rozhodnutie do 45 dní od dátumu predloženia žiadosti.
      Článok 12
      Dočasné nápravné prostriedky v prípade nesplnenia rozhodnutia
      1.   Ak žalovaná strana neoznámi žiadne opatrenie prijaté na zabezpečenie splnenia rozhodnutia rozhodcovského tribunálu pred uplynutím primeranej lehoty alebo ak rozhodcovský tribunál rozhodne, že opatrenie oznámené podľa článku 11 ods. 1 nie je v súlade s povinnosťami tejto strany uvedenými v článku 2, žalovaná strana, ak ju o to požiada žalujúca strana, predloží ponuku na dočasnú kompenzáciu.
      2.   Ak sa nedosiahne žiadna dohoda o kompenzácii do 30 dní od skončenia primeranej lehoty alebo od rozhodnutia rozhodcovského tribunálu podľa článku 11 o tom, že prijaté opatrenie nie je v súlade s ustanoveniami uvedenými v článku 2, žalujúca strana je oprávnená na základe oznámenia druhej strane a podvýboru pre priemysel, obchod a služby pozastaviť plnenie povinností vyplývajúcich z akéhokoľvek ustanovenia uvedeného v článku 2 na úrovni rovnocennej zrušeniu alebo zníženiu výhod v dôsledku tohto porušovania. Žalujúca strana môže vykonávať pozastavenie plnenia povinností 10 pracovných dní od dátumu prijatia oznámenia žalovanou stranou s výnimkou prípadu, ak žalovaná strana požiadala o rozhodcovské konanie podľa odseku 3.
      3.   Ak sa žalovaná strana domnieva, že úroveň pozastavenia nie je rovnocenná zrušeniu alebo zníženiu výhod v dôsledku porušovania, môže písomne požiadať rozhodcovský tribunál o rozhodnutie v tejto záležitosti. Takáto žiadosť sa oznámi druhej strane a podvýboru pre priemysel, obchod a služby pred uplynutím lehoty 10 pracovných dní, ktorá je uvedená v odseku 2. Rozhodcovský tribunál po prípadnom vyžiadaní stanoviska odborníkov oznámi svoje rozhodnutie o úrovni pozastavenia plnenia povinností stranám a inštitucionálnemu orgánu zodpovednému za obchodné záležitosti do 30 dní od dátumu predloženia žiadosti. Plnenie povinností nie je pozastavené, kým rozhodcovský tribunál neoznámi svoje rozhodnutie, a akékoľvek pozastavenie musí byť v súlade s rozhodnutím rozhodcovského tribunálu.
      4.   Pozastavenie plnenia povinností je dočasné a uplatňuje sa len dovtedy, kým opatrenie, ktoré nie je v súlade s ustanoveniami uvedenými v článku 2, nie je zrušené alebo zmenené takým spôsobom, aby bolo uvedené do súladu s uvedenými ustanoveniami, ako je ustanovené v článku 13, alebo kým sa strany nedohodnú na urovnaní sporu.
      Článok 13
      Preskúmanie opatrenia prijatého na splnenie rozhodnutia po pozastavení plnenia povinností
      1.   Žalovaná strana oznámi druhej strane a podvýboru pre priemysel, obchod a služby akékoľvek opatrenie, ktoré prijala na splnenie rozhodnutia rozhodcovského tribunálu, a svoju žiadosť o ukončenie pozastavenia plnenia povinností uplatňovaného žalujúcou stranou.
      2.   Ak sa strany nedohodnú na zlučiteľnosti oznámeného opatrenia s ustanoveniami uvedenými v článku 2 do 30 dní od dátumu prijatia oznámenia, žalujúca strana písomne požiada rozhodcovský tribunál o rozhodnutie v tejto záležitosti. Táto žiadosť sa súčasne oznámi druhej strane a podvýboru pre priemysel, obchod a služby. Rozhodnutie rozhodcovského tribunálu sa oznámi stranám a podvýboru pre priemysel, obchod a služby do 45 dní od dátumu predloženia žiadosti. Ak rozhodcovský tribunál rozhodne, že opatrenie prijaté na zabezpečenie splnenia rozhodnutia je v súlade s ustanoveniami uvedenými v článku 2, pozastavenie plnenia povinností sa ukončí.

         ODDIEL III

            Spoločné ustanovenia

      Článok 14
      Vzájomne uspokojivé riešenie
      Strany môžu kedykoľvek dospieť k vzájomne uspokojivému riešeniu sporu podľa tejto dohody. Každé takéto riešenie oznámia podvýboru pre priemysel, obchod a služby a rozhodcovskému tribunálu. Po oznámení vzájomne uspokojivého riešenia tribunál skončí svoju činnosť a tento postup sa ukončí.
      Článok 15
      Rokovací poriadok
      1.   Postupy urovnávania sporov podľa kapitoly III tejto dohody sa riadia rokovacím poriadkom pripojeným k tomuto protokolu.
      2.   V súlade s ustanoveniami rokovacieho poriadku sú všetky zasadnutia rozhodcovského tribunálu verejné, ak sa strany nedohodnú inak.
      Článok 16
      Informácie a odborné poradenstvo
      Na žiadosť niektorej strany alebo z vlastnej iniciatívy môže rozhodcovský tribunál získavať informácie, ktoré pokladá za vhodné vo vzťahu k rozhodcovskému konaniu. Rozhodcovský tribunál má najmä právo vyžiadať si v prípade potreby príslušné stanovisko odborníkov. Rozhodcovský tribunál pred výberom takýchto odborníkov konzultuje so stranami. Všetky takto získané informácie sa musia sprístupniť každej zo strán a predložiť týmto stranám, aby sa k nim vyjadrili. Ak sa strany nedohodnú inak, zainteresované fyzické alebo právnické osoby zriadené v stranách sú v súlade s rokovacím poriadkom oprávnené predložiť rozhodcovskému tribunálu rozličné informácie. Tieto informácie sa obmedzujú na vecnú stránku sporu a nevenujú sa právnym otázkam.
      Článok 17
      Pravidlá výkladu
      Každý rozhodcovský tribunál vykladá ustanovenia uvedené v článku 2 v súlade s obyčajovými pravidlami výkladu medzinárodného práva verejného vrátane tých, ktoré sú uvedené vo Viedenskom dohovore o zmluvnom práve. Rozhodnutia rozhodcovského tribunálu nemôžu rozširovať ani obmedzovať práva a povinnosti uvedené v ustanoveniach článku 2.
      Článok 18
      Rozhodnutia rozhodcovského tribunálu
      1.   Rozhodcovský tribunál vynaloží maximálne úsilie, aby sa ku každému rozhodnutiu dospelo konsenzom. Ak však k rozhodnutiu nemožno dospieť konsenzom, rozhodnutie v záležitosti sa prijme väčšinou hlasov. Nesúhlasné stanoviská rozhodcov sa však v žiadnom prípade nezverejňujú.
      2.   Každé rozhodnutie rozhodcovského tribunálu je pre strany záväzné a nezakladá žiadne práva ani povinnosti fyzickým alebo právnickým osobám. Rozhodnutie obsahuje skutkové zistenia, uplatniteľnosť príslušných ustanovení dohôd uvedených v článku 2 a základné odôvodnenie všetkých zistení a záverov, ku ktorým tribunál dospel. Podvýbor pre priemysel, obchod a služby zverejní rozhodnutie rozhodcovského tribunálu v celom rozsahu s výnimkou prípadu, keď sa rozhodne tak neurobiť s cieľom zabezpečiť ochranu dôverných obchodných informácií.
      KAPITOLA IV

         VŠEOBECNÉ USTANOVENIA

      Článok 19
      Zoznamy rozhodcov
      1.   Podvýbor pre priemysel, obchod a služby vypracuje najneskôr do šiestich mesiacov od nadobudnutia platnosti tejto dohody zoznam najmenej 15 jednotlivcov, ktorí sú ochotní a schopní vykonávať funkciu rozhodcov. Každá zo strán navrhne najmenej päť jednotlivcov, ktorí majú vykonávať funkciu rozhodcov. Obe strany tiež vyberú najmenej päť jednotlivcov, ktorí nie sú štátnymi príslušníkmi žiadnej z nich a ktorí majú plniť funkciu predsedu rozhodcovského tribunálu. Podvýbor pre priemysel, obchod a služby zabezpečí, aby bol zoznam vždy udržiavaný na tejto úrovni.
      2.   Rozhodcovia majú osobitné znalosti alebo skúsenosti v oblasti práva a medzinárodného obchodu. Sú nezávislí, konajú z vlastného presvedčenia, neprijímajú pokyny od žiadnej organizácie alebo vlády, ani nie sú spojení s vládou žiadnej zo strán a konajú v súlade s kódexom správania, ktorý tvorí prílohu k tejto dohode.
      3.   Podvýbor pre priemysel, obchod a služby môže vypracovať doplňujúce zoznamy najmenej 15 jednotlivcov s odbornými znalosťami v konkrétnych sektoroch, na ktoré sa vzťahujú dohody uvedené v článku 2. Každá zo strán navrhne najmenej päť jednotlivcov, ktorí majú vykonávať funkciu rozhodcov. Obidve strany tiež vyberú najmenej päť jednotlivcov, ktorí nie sú štátnymi príslušníkmi žiadnej z nich a ktorí majú plniť funkciu predsedu rozhodcovského tribunálu. Ak sa uplatní postup výberu podľa článku 6 ods. 2, predsedovia podvýboru pre priemysel, obchod a služby môžu na základe súhlasu obidvoch strán použiť tento sektorový zoznam.
      Článok 20
      Vzťah k povinnostiam vyplývajúcim z členstva vo WTO
      1.   Keď sa strana usiluje o urovnanie sporu týkajúceho sa povinnosti vyplývajúcej z Dohody WTO, uplatní príslušné pravidlá a postupy podľa Dohody WTO, ktoré sa uplatňujú bez ohľadu na ustanovenia tejto dohody.
      2.   Keď sa strana usiluje o urovnanie sporu týkajúceho sa povinnosti patriacej do rozsahu pôsobnosti tejto dohody, ako sa vymedzuje v článku 2, uplatní príslušné pravidlá a postupy podľa tejto dohody.
      3.   Ak sa strany nedohodnú inak a ak sa strana usiluje o urovnanie sporu týkajúceho sa povinnosti patriacej do rozsahu pôsobnosti tejto dohody, ako sa vymedzuje v článku 2, ktorá je svojou podstatou rovnocenná povinnosti vyplývajúcej z Dohody WTO, uplatní príslušné pravidlá a postupy podľa Dohody WTO, ktoré sa uplatňujú bez ohľadu na ustanovenia tejto dohody.
      4.   Keď sa konanie o urovnaní sporu raz začne, fórum vybrané v súlade s predchádzajúcimi odsekmi, ak neodmietlo túto právomoc, sa použije s vylúčením ostatných fór.
      5.   Žiadne z ustanovení tejto dohody nebráni strane, aby uplatnila pozastavenie plnenia povinností, ktoré schválil orgán WTO na urovnávanie sporov. Ani jedna strana sa nebude odvolávať na Dohodu WTO s cieľom zabrániť druhej strane v pozastavení plnenia povinností podľa tejto dohody.
      Článok 21
      Lehoty
      1.   Všetky lehoty uvedené v tejto dohode vrátane lehôt, ktoré majú rozhodcovské tribunály na oznámenie svojich rozhodnutí, sa počítajú podľa kalendárnych dní odo dňa nasledujúceho po úkone alebo skutočnosti, ktorých sa týkajú, ak nie je uvedené inak.
      2.   Každá lehota uvedená v tejto dohode sa môže zmeniť vzájomnou dohodou strán. Strany sa zaväzujú s porozumením posudzovať žiadosti o predĺženie akejkoľvek lehoty z dôvodu ťažkostí, ktorým čelí ktorákoľvek zo strán v súvislosti s dodržiavaním postupov tejto dohody. Na žiadosť jednej zo strán rozhodcovský tribunál môže upraviť lehoty uplatniteľné v konaniach, pričom zohľadní rozdielnu úroveň rozvoja strán.
      Článok 22
      Preskúmanie a úprava dohody
      1.   Asociačná rada môže po nadobudnutí platnosti tejto dohody a jej príloh kedykoľvek preskúmať ich vykonávanie s cieľom rozhodnúť o pokračovaní, úprave alebo skončení ich vykonávania.
      2.   Pri tomto preskúmaní môže Asociačná rada zvážiť možnosť zriadenia odvolacieho orgánu obvyklého vo viacerých euro-stredomorských dohodách.
      3.   Asociačná rada sa môže rozhodnúť upraviť túto dohodu a jej prílohy.
      Článok 23
      Nadobudnutie platnosti
      Strany schvália túto dohodu v súlade so svojimi vlastnými postupmi. Táto dohoda nadobúda platnosť prvým dňom druhého mesiaca nasledujúceho po dátume, keď si strany navzájom oznámia, že postupy uvedené v tomto článku boli dokončené.

         V Bruseli trinásteho decembra dvetisícdesať, v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a arabskom jazyku, pričom každé z týchto znení je rovnako autentické.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Кралство Мароко
            Por el Reino de Marruecos
            Za Marocké království
            For Kongeriget Marokko
            Für das Königreich Marokko
            Maroko Kuningriigi nimel
            Για το Βασίλειο του Μαρόκου
            For the Kingdom of Morocco
            Pour le Royaume du Maroc
            Per il Regno del Marocco
            Marokas Karalistes vārdā –
            Maroko Karalystės vardu
            A Marokkói Királyság részéről
            Għar-Renju tal-Marokk
            Voor het Koninkrijk Marokko
            W imieniu Królestwa Maroka
            Pelo Reino de Marrocos
            Pentru Regatul Maroc
            Za Marocké kráľovstvo
            Za Kraljevino Maroko
            Marokon kuningaskunnan puolesta
            För Konungariket Marocko

         (1)  Ustanovenia tejto dohody sa uplatňujú bez toho, aby bol dotknutý článok 34 protokolu o vymedzení pojmu „výrobky s pôvodom“ a o metódach administratívnej spolupráce.

         PRÍLOHY

                        PRÍLOHA I:

                     ROKOVACÍ PORIADOK PRE ROZHODCOVSKÉ KONANIE

                        PRÍLOHA II:

                     KÓDEX SPRÁVANIA PRE ČLENOV ROZHODCOVSKÝCH TRIBUNÁLOV A MEDIÁTOROV

            PRÍLOHA I

               ROKOVACÍ PORIADOK PRE ROZHODCOVSKÉ KONANIE

               Všeobecné ustanovenia

                        1.

                        V tejto dohode a podľa tohto poriadku:

                                    „poradca“ je osoba, ktorú si strana vybrala, aby tejto strane radila alebo pomáhala v súvislosti s rozhodcovským konaním;

                                    „žalujúca strana“ je ktorákoľvek strana, ktorá žiada zriadenie rozhodcovského tribunálu podľa článku 5 tejto dohody;

                                    „žalovaná strana“ je strana, ktorá údajne porušuje ustanovenia uvedené v článku 2 tejto dohody;

                                    „rozhodcovský tribunál“ je tribunál zriadený podľa článku 6 tejto dohody;

                                    „zástupca strany“ je zamestnanec alebo akákoľvek osoba menovaná ministerstvom, vládnou agentúrou alebo akýmkoľvek iným verejným subjektom strany;

                                    „deň“ je kalendárny deň, ak nie je uvedené inak.

                        2.

                        Žalovaná strana je zodpovedná za logistické zabezpečenie konania o urovnanie sporu, najmä za organizáciu vypočutí, ak nie je dohodnuté inak. Únia však znáša výdavky vyplývajúce z organizačných záležitostí súvisiacich s konzultáciami, mediáciou a rozhodcovským konaním s výnimkou odmien a výdavkov, ktoré sa majú vyplatiť mediátorom a rozhodcom, ktoré sa znášajú spoločne.

               Oznámenia

                        3.

                        Strany a rozhodcovský tribunál odošlú každú žiadosť, oznámenie, písomné podanie alebo iný dokument elektronickou poštou a zároveň v rovnaký deň odošlú jeho kópiu faxom, doporučenou poštou, kuriérom, doručením s potvrdením o prevzatí alebo akýmkoľvek telekomunikačným prostriedkom, ktorý zabezpečí záznam o jeho odoslaní. Správa poslaná elektronickou poštou a faxom sa pokladá za prijatú v rovnaký deň, keď bola odoslaná, ak sa nepreukáže opak.

                        4.

                        Strana predloží druhej strane a každému rozhodcovi elektronickú kópiu každého svojho písomného podania. Predloží aj papierovú kópiu dokumentu.

                        5.

                        Všetky oznámenia sú adresované Ministerstvu zahraničných vecí Maroka a Generálnemu riaditeľstvu Európskej komisie pre obchod.

                        6.

                        Drobné chyby administratívnej povahy v ktorejkoľvek žiadosti, oznámení, písomnom podaní alebo inom dokumente týkajúcom sa rozhodcovského konania možno opraviť doručením nového dokumentu, v ktorom sú zreteľne vyznačené zmeny.

                        7.

                        Ak posledný deň na doručenie dokumentu pripadá na úradný sviatok alebo deň pracovného pokoja Maroka alebo Únie, dokument môže byť doručený na nasledujúci pracovný deň. Strany si vymenia zoznamy s dátumami svojich úradných sviatkov a dní pracovného pokoja platné pre nasledujúci rok v prvý pondelok každého decembra. Žiadne dokumenty, oznámenia alebo žiadosti akéhokoľvek druhu sa nepokladajú za prijaté v úradný sviatok alebo deň pracovného pokoja. Okrem toho sa pri počítaní všetkých lehôt ustanovených v tejto dohode, pokiaľ ide o pracovné dni, berú do úvahy iba pracovné dni spoločné pre obe strany.

                        8.

                        V závislosti od predmetu sporných ustanovení sa kópie všetkých žiadostí a oznámení adresovaných podvýboru pre priemysel, obchod a služby v súlade s touto dohodou posielajú aj ostatným príslušným podvýborom zriadeným na základe dohody o pridružení.

               Začatie rozhodcovského konania

                        9.

                                    a)

                                    Ak sa podľa článku 6 tejto dohody alebo podľa pravidiel 19, 20 alebo 49 tohto rokovacieho poriadku členovia rozhodcovského tribunálu vyberajú žrebovaním, sú na ňom prítomní zástupcovia oboch strán.

                                    b)

                                    Ak sa strany nedohodnú inak, s rozhodcovským tribunálom sa stretnú do siedmich pracovných dní po jeho zriadení, aby rozhodli o tých záležitostiach, ktoré tieto strany alebo rozhodcovský tribunál pokladajú za vhodné, vrátane odmien a výdavkov, ktoré sa majú vyplatiť rozhodcom a ktoré budú v súlade s normami WTO. Členovia rozhodcovského tribunálu a zástupcovia strán sa môžu na tomto stretnutí zúčastniť prostredníctvom telefónu alebo videokonferencie.

                        10.

                                    a)

                                    Ak sa strany do piatich pracovných dní od dátumu výberu rozhodcov nedohodnú inak, právomoci rozhodcovského tribunálu sú:
                                    „preskúmať na základe príslušných ustanovení dohôd uvedených v článku 2 tejto dohody o urovnávaní sporov záležitosť uvedenú v žiadosti o zriadenie rozhodcovského tribunálu, rozhodnúť o zlučiteľnosti príslušného opatrenia s ustanoveniami uvedenými v článku 2 tejto dohody o urovnávaní sporov a prijať rozhodnutie v súlade s článkom 8 tejto dohody o urovnávaní sporov.“

                                    b)

                                    Strany musia oznámiť rozhodcovskému tribunálu dohodnuté právomoci do piatich pracovných dní od dosiahnutia svojej dohody.

               Prvé podania

                        11.

                        Žalujúca strana doručí svoje prvé písomné podanie najneskôr 20 dní od dátumu zriadenia rozhodcovského tribunálu. Žalovaná strana doručí svoje písomné vyjadrenie k podaniu najneskôr 20 dní od dátumu doručenia prvého písomného podania.

               Činnosť rozhodcovských tribunálov

                        12.

                        Všetkým zasadnutiam rozhodcovského tribunálu predsedá jeho predseda. Rozhodcovský tribunál môže na predsedu delegovať právomoc prijímať správne a procesné rozhodnutia.

                        13.

                        Ak nie je v tejto dohode stanovené inak, rozhodcovský tribunál môže vykonávať svoje činnosti akýmikoľvek prostriedkami vrátane telefónu, faxového prenosu alebo počítačového spojenia.

                        14.

                        Na rokovaniach rozhodcovského tribunálu sa môžu zúčastňovať len rozhodcovia, ale rozhodcovský tribunál môže povoliť svojim asistentom účasť na týchto rokovaniach.

                        15.

                        Za návrh akéhokoľvek rozhodnutia je zodpovedný výlučne rozhodcovský tribunál a táto zodpovednosť sa nesmie delegovať.

                        16.

                        Ak sa vyskytne procesná otázka, na ktorú sa ustanovenia tejto dohody a jej príloh nevzťahujú, rozhodcovský tribunál môže po konzultácii so stranami prijať vhodný postup, ktorý je zlučiteľný s týmito ustanoveniami.

                        17.

                        Ak sa rozhodcovský tribunál domnieva, že existuje potreba upraviť akúkoľvek lehotu uplatniteľnú pri konaní alebo urobiť akúkoľvek inú procesnú alebo administratívnu úpravu, písomne informuje strany o dôvodoch na zmenu alebo úpravu a o období alebo úprave, ktoré sú potrebné. Rozhodcovský tribunál môže prijať takúto zmenu alebo úpravu po konzultácii so stranami. Lehoty článku 8 ods. 2 tejto dohody sa neupravujú.

               Nahradenie

                        18.

                        Ak rozhodca nie je schopný zúčastniť sa na konaní, odstúpi alebo musí byť nahradený, náhrada zaňho sa vyberie v súlade s článkom 6 ods. 3

                        19.

                        Ak sa niektorá strana domnieva, že niektorý rozhodca nespĺňa požiadavky kódexu správania a z tohto dôvodu by sa mal nahradiť, táto strana by to mala oznámiť druhej strane do 15 dní od okamihu, keď sa dozvedela okolnosti, z ktorých vyplýva závažné porušenie kódexu správania rozhodcom.
                        Ak sa niektorá strana domnieva, že niektorý rozhodca s výnimkou predsedu nespĺňa požiadavky kódexu správania, strany spolu konzultujú, a ak sa tak dohodnú, nahradia tohto rozhodcu a vyberú zaňho náhradu na základe postupu stanoveného v článku 6 ods. 3 tejto dohody.
                        Ak sa strany nedohodnú na potrebe nahradiť niektorého rozhodcu, ktorákoľvek strana môže požiadať, aby sa táto záležitosť predložila predsedovi rozhodcovského tribunálu, ktorého rozhodnutie je konečné.
                        Ak predseda zistí, že niektorý rozhodca nespĺňa požiadavky kódexu správania, vyberie nového rozhodcu žrebovaním zo skupiny jednotlivcov uvedenej v článku 19 ods. 1 tejto dohody, ktorej členom bol pôvodný rozhodca. Ak pôvodného rozhodcu vybrali strany podľa článku 6 ods. 2 tejto dohody, náhrada sa vyberie žrebovaním zo skupiny jednotlivcov, ktorých navrhli žalujúca strana a žalovaná strana podľa článku 19 ods. 1 tejto dohody. Výber nového rozhodcu sa uskutoční do piatich pracovných dní od dátumu podania žiadosti predsedovi rozhodcovského tribunálu.

                        20.

                        Ak sa niektorá strana domnieva, že predseda rozhodcovského tribunálu nespĺňa požiadavky kódexu správania, strany spolu konzultujú, a ak sa tak dohodnú, nahradia predsedu a vyberú náhradu zaňho na základe postupu stanoveného v článku 6 ods. 3 tejto dohody.
                        Ak sa strany nedohodnú na potrebe nahradiť predsedu, ktorákoľvek strana môže požiadať, aby sa táto záležitosť predložila jednému zo zostávajúcich členov skupiny jednotlivcov vybraných na funkciu predsedu podľa článku 19 ods. 1 tejto dohody. Jeho alebo jej meno vyberú žrebovaním predsedovia podvýboru pre priemysel, obchod a služby alebo ich zástupca. Rozhodnutie tejto osoby o potrebe nahradenia predsedu je konečné.
                        Ak táto osoba rozhodne, že pôvodný predseda nespĺňa požiadavky kódexu správania, vyberie nového predsedu žrebovaním zo zostávajúcej skupiny jednotlivcov podľa článku 19 ods. 1 tejto dohody, ktorí môžu vykonávať funkciu predsedu. Výber nového predsedu sa uskutoční do piatich pracovných dní od dátumu podania žiadosti uvedenej v tomto odseku.

                        21.

                        Rozhodcovské konanie sa pozastaví na obdobie potrebné na uskutočnenie postupov ustanovených v pravidlách 18, 19 a 20.

               Vypočutia

                        22.

                        Predseda stanoví dátum a čas vypočutia po porade so stranami a ostatnými členmi rozhodcovského tribunálu a písomne ho potvrdí stranám. Strana zodpovedná za logistické zabezpečenie konania túto informáciu zverejní, ak je vypočutie verejné. S výnimkou prípadu, ak niektorá strana vyjadrí svoj nesúhlas, rozhodcovský tribunál môže rozhodnúť, že vypočutie nezvolá.

                        23.

                        Ak sa strany nedohodnú inak, vypočutie sa koná v Bruseli, ak je žalujúcou stranou Maroko, a v Rabate, ak je žalujúcou stranou Únia.

                        24.

                        Rozhodcovský tribunál môže zvolať jedno dodatočné vypočutie len za výnimočných okolností. Pre postupy ustanovené podľa článku 10 ods. 2, článku 11 ods. 2, článku 12 ods. 3 a článku 13 ods. 2 tejto dohody sa dodatočné vypočutie nezvoláva.

                        25.

                        Všetci rozhodcovia sa zúčastňujú celého priebehu každého vypočutia.

                        26.

                        Bez ohľadu na to, či je konanie verejné, alebo nie, na vypočutí sa môžu zúčastniť tieto osoby:

                                    a)

                                    zástupcovia strán;

                                    b)

                                    poradcovia strán;

                                    c)

                                    administratívni pracovníci, tlmočníci, prekladatelia a súdni zapisovatelia a

                                    d)

                                    asistenti rozhodcov.

                              Rozhodcovský tribunál môžu osloviť len zástupcovia a poradcovia strán.

                        27.

                        Najneskôr päť pracovných dní pred dátumom vypočutia každá strana doručí rozhodcovskému tribunálu zoznam mien osôb, ktoré v mene tejto strany na vypočutí ústne prednesú argumenty alebo stanoviská, a ostatných zástupcov alebo poradcov, ktorí sa na vypočutí zúčastnia.

                        28.

                        Vypočutia rozhodcovských tribunálov sú verejné, ak sa strany nerozhodnú inak. Ak sa strany rozhodnú, že vypočutie je neverejné, časť vypočutia môže byť predsa verejná, ak tak rozhodne rozhodcovský tribunál na žiadosť strán. Zasadnutie rozhodcovského tribunálu však musí byť neverejné, keď podanie a argumenty niektorej strany obsahujú dôverné obchodné informácie.

                        29.

                        Rozhodcovský tribunál vedie vypočutie týmto spôsobom:

                                    Argumentácia:

                                                a)

                                                argumentácia žalujúcej strany;

                                                b)

                                                argumentácia žalovanej strany.

                                    Protiargumentácia:

                                                a)

                                                argumentácia žalujúcej strany;

                                                b)

                                                odpoveď žalovanej strany.

                        30.

                        Rozhodcovský tribunál môže kedykoľvek počas vypočutia klásť otázky priamo ktorejkoľvek zo strán.

                        31.

                        Rozhodcovský tribunál zabezpečí, aby sa prepis každého vypočutia vyhotovil a čo najskôr doručil stranám.

                        32.

                        Do desiatich pracovných dní od dátumu vypočutia môže ktorákoľvek strana doručiť doplňujúce písomné podanie týkajúce sa akejkoľvek záležitosti, ktorá sa vyskytla počas vypočutia.

               Písomné otázky

                        33.

                        Rozhodcovský tribunál sa môže kedykoľvek v priebehu konania písomne obrátiť s otázkami na jednu alebo obidve strany. Každá zo strán dostane kópiu všetkých otázok, ktoré položil rozhodcovský tribunál.

                        34.

                        Strana poskytne kópiu svojej písomnej odpovede na otázky rozhodcovského tribunálu aj druhej strane. Každá strana dostane príležitosť predložiť písomné pripomienky k odpovedi druhej strany do piatich pracovných dní od dátumu jej prijatia.

               Dôverný charakter

                        35.

                        Strany zachovávajú dôverný charakter vypočutí rozhodcovského tribunálu, ak sú vypočutia neverejné v súlade s pravidlom 28. Každá strana zaobchádza so všetkými informáciami, ktoré druhá strana predložila rozhodcovskému tribunálu a označila ich za dôverné, ako s dôvernými informáciami. Ak niektorá strana predloží rozhodcovskému tribunálu dôverné znenie svojich písomných podaní, na žiadosť druhej strany poskytne aj nedôverný súhrn informácií obsiahnutých vo svojich podaniach, ktorý by bolo možné zverejniť, najneskôr do 15 dní od dátumu žiadosti alebo podania podľa toho, k čomu došlo neskôr. Nič v týchto pravidlách nebráni strane zverejniť vyhlásenia o jej vlastných stanoviskách.

               Jednostranné kontakty

                        36.

                        Rozhodcovský tribunál sa nestretne ani nenadviaže kontakt s jednou stranou v neprítomnosti druhej strany.

                        37.

                        Žiadny člen rozhodcovského tribunálu nesmie hovoriť o žiadnych aspektoch predmetu konania s jednou stranou alebo s obidvoma stranami v neprítomnosti ostatných rozhodcov.

               Podania amicus curiae

                        38.

                        Ak sa strany do piatich dní od dátumu zriadenia rozhodcovského tribunálu nedohodnú inak, rozhodcovský tribunál môže prijímať nevyžiadané písomné podania za predpokladu, že boli podané do desiatich dní od dátumu zriadenia rozhodcovského tribunálu, že sú stručné a v žiadnom prípade nie dlhšie ako 15 strán strojopisu vrátane akýchkoľvek príloh a že sa priamo týkajú skutkovej záležitosti, ktorú posudzuje rozhodcovský tribunál.

                        39.

                        Podanie obsahuje opis fyzickej alebo právnickej osoby, ktorá ho predkladá, vrátane charakteru jej činností a zdroja jej financovania a špecifikuje sa v ňom charakter záujmu danej osoby na rozhodcovskom konaní. Vypracuje sa v jazykoch, ktoré si strany vybrali v súlade s pravidlami 42 a 43 tohto rokovacieho poriadku.

                        40.

                        Rozhodcovský tribunál uvedie vo svojom rozhodnutí zoznam všetkých podaní, ktoré dostal a ktoré vyhovujú uvedeným pravidlám. Rozhodcovský tribunál nie je povinný zaoberať sa vo svojom rozhodnutí argumentmi uvedenými v týchto podaniach. Každé podanie, ktoré rozhodcovský tribunál podľa tohto pravidla dostane, sa predkladá stranám na vyjadrenie.

               Naliehavé veci

                        41.

                        V naliehavých veciach uvedených v tejto dohode rozhodcovský tribunál po konzultácii so stranami podľa potreby upraví lehoty uvedené v tomto rokovacom poriadku a oznámi stranám tieto úpravy.

               Preklad a tlmočenie

                        42.

                        Počas konzultácií uvedených v článku 6 ods. 2 tejto dohody a najneskôr na stretnutí uvedenom v pravidle 9 písm. b) tohto rokovacieho poriadku sa strany usilujú o dosiahnutie dohody o spoločnom pracovnom jazyku pre konania pred rozhodcovským tribunálom.

                        43.

                        Ak sa strany nedokážu dohodnúť na spoločnom pracovnom jazyku, každá strana zabezpečí a znáša náklady za preklady svojich písomných podaní do jazyka, ktorý si vybrala druhá strana.

                        44.

                        Žalovaná strana zabezpečí tlmočenie ústnych podaní do jazykov, ktoré si strany vybrali.

                        45.

                        Rozhodnutia rozhodcovského tribunálu sa oznamujú v jazyku alebo jazykoch, ktoré si strany vybrali.

                        46.

                        Ktorákoľvek strana môže predložiť pripomienky k preloženému zneniu dokumentu, ktorý je vyhotovený v súlade s týmto rokovacím poriadkom.

               Výpočet lehôt

                        47.

                        Ak z dôvodu uplatnenia pravidla 7 tohto rokovacieho poriadku niektorá strana dostane dokument v iný deň než v deň, v ktorý tento dokument dostala druhá strana, akákoľvek lehota vypočítavaná na základe dátumu prijatia tohto dokumentu sa počíta od posledného dňa prijatia tohto dokumentu.

               Ostatné postupy

                        48.

                        Tento rokovací poriadok je uplatniteľný aj na postupy ustanovené podľa článku 10 ods. 2, článku 11 ods. 2, článku 12 ods. 3 a článku 13 ods. 2 tejto dohody. Lehoty uvedené v tomto rokovacom poriadku sa však upravia v súlade s osobitnými lehotami stanovenými na prijatie rozhodnutia rozhodcovským tribunálom v týchto ostatných postupoch.

                        49.

                        Ak nie je možné opätovne zvolať pôvodný rozhodcovský tribunál alebo niektorých z jeho členov pre postupy ustanovené podľa článku 10 ods. 2, článku 11 ods. 2, článku 12 ods. 3 a článku 13 ods. 2 tejto dohody, uplatnia sa postupy uvedené v článku 6 tejto dohody. Lehota na oznámenie rozhodnutia sa predĺži o 15 dní.

            PRÍLOHA II

               KÓDEX SPRÁVANIA PRE ČLENOV ROZHODCOVSKÝCH TRIBUNÁLOV A MEDIÁTOROV

               Vymedzenie pojmov

                        1.

                        V tomto kódexe správania:

                                    a)

                                    „člen“ alebo „rozhodca“ je člen rozhodcovského tribunálu účinne zriadeného podľa článku 6 tejto dohody;

                                    b)

                                    „mediátor“ je osoba vykonávajúca mediáciu v súlade s článkom 4 tejto dohody;

                                    c)

                                    „kandidát“ je osoba, ktorej meno je na zozname rozhodcov uvedenom v článku 19 tejto dohody a o ktorej sa uvažuje v súvislosti s výberom za člena rozhodcovského tribunálu podľa článku 6 tejto dohody;

                                    d)

                                    „asistent“ je osoba, ktorá podľa podmienok mandátu člena pomáha tomuto členovi pri vyhľadávaní informácií alebo pri výkone jeho funkcie;

                                    e)

                                    „konanie“, ak nie je uvedené inak, je rozhodcovské konanie podľa tejto dohody;

                                    f)

                                    „zamestnanci“ v súvislosti s členom sú osoby, ktoré tento člen riadi a kontroluje, s výnimkou asistentov.

               Zodpovednosť vo vzťahu ku konaniu

                        2.

                        Každý kandidát a člen sa vystríha nevhodného správania a zdania nevhodného správania, je nezávislý a nestranný, vyhýba sa priamym a nepriamym konfliktom záujmov a dodržiava vysoký štandard správania tak, aby sa zachovala bezúhonnosť a nestrannosť mechanizmu urovnávania sporov. Bývalí členovia musia dodržiavať povinnosti ustanovené v odsekoch 15, 16, 17, a 18 tohto kódexu správania.

               Povinnosť zverejnenia

                        3.

                        Skôr, ako sa potvrdí výber kandidáta za člena rozhodcovského tribunálu podľa tejto dohody, kandidát zverejní akýkoľvek záujem, vzťah alebo záležitosť, ktoré by mohli ovplyvňovať jeho nezávislosť alebo nestrannosť alebo ktoré by odôvodnene mohli vytvoriť zdanie nevhodného správania alebo zaujatosti v konaní. Kandidát preto vynaloží všetko primerané úsilie na zistenie všetkých takýchto záujmov, vzťahov a záležitostí.

                        4.

                        Kandidát alebo člen oznámi záležitosti týkajúce sa skutočného alebo možného porušenia tohto kódexu správania len podvýboru pre priemysel, obchod a služby, aby ich strany mohli posúdiť.

                        5.

                        Po výbere za člena daná osoba naďalej vynakladá všetko primerané úsilie na zisťovanie akýchkoľvek záujmov, vzťahov alebo záležitostí uvedených v odseku 3 tohto kódexu správania a zverejní ich. Povinnosť zverejnenia je trvalá povinnosť, ktorá od člena vyžaduje zverejňovanie všetkých takýchto záujmov, vzťahov alebo záležitostí, ktoré môžu vzniknúť v priebehu ktorejkoľvek fázy konania. Člen zverejní takéto záujmy, vzťahy alebo záležitosti tak, že ich písomne oznámi podvýboru pre priemysel, obchod a služby, aby ich strany mohli posúdiť.

               Povinnosti členov

                        6.

                        Člen po svojom výbere vykonáva svoje povinnosti počas celého priebehu konania dôkladne, rýchlo, spravodlivo a usilovne.

                        7.

                        Člen posudzuje len tie záležitosti, ktoré sa objavili počas konania a sú potrebné na rozhodnutie, a túto povinnosť nedeleguje na žiadnu inú osobu.

                        8.

                        Člen urobí všetky potrebné kroky s cieľom zabezpečiť, aby jeho asistent a zamestnanci poznali a dodržiavali odseky 2, 3, 4, 5, 16, 17 a 18 tohto kódexu správania.

                        9.

                        Člen sa neangažuje v jednostranných kontaktoch, ktoré sa týkajú konania.

               Nezávislosť a nestrannosť členov

                        10.

                        Člen musí byť nezávislý a nestranný a musí sa vyhýbať vytváraniu zdania nevhodného správania alebo zaujatosti a nie je ovplyvňovaný vlastnými záujmami, vonkajším tlakom, politickými úvahami, protestom verejnosti, vernosťou niektorej zo strán alebo strachom z kritiky.

                        11.

                        Člen priamo ani nepriamo neprevezme žiadny záväzok ani neprijme žiadnu výhodu, ktoré by akýmkoľvek spôsobom zasahovali do riadneho výkonu jeho povinností alebo by vzbudzovali zdanie takéhoto zásahu.

                        12.

                        Člen nemôže využívať svoje postavenie v rozhodcovskom tribunáli na presadzovanie akýchkoľvek osobných alebo súkromných záujmov a vyhýba sa činnostiam, ktoré môžu vytvárať dojem, že iné osoby sú v osobitnom postavení, ktoré im umožňuje ovplyvňovať ho.

                        13.

                        Člen nemôže dovoliť, aby jeho finančné, obchodné, profesijné, rodinné alebo spoločenské vzťahy alebo povinnosti ovplyvňovali jeho správanie alebo rozhodovanie.

                        14.

                        Člen nesmie vstupovať do žiadneho vzťahu alebo nadobúdať akékoľvek finančné podiely, ktoré by mohli ovplyvniť jeho nestrannosť alebo ktoré by mohli odôvodnene vytvárať zdanie nevhodného správania alebo zaujatosti.

               Povinnosti bývalých členov

                        15.

                        Všetci bývalí členovia sa musia vyhýbať konaniu, ktoré by mohlo vzbudiť dojem, že pri výkone svojich povinností boli zaujatí alebo že mali výhody z rozhodnutia rozhodcovského tribunálu.

               Dôverný charakter

                        16.

                        Žiadny člen alebo bývalý člen nikdy nezverejní ani nepoužije žiadne neverejné informácie, ktoré sa týkajú konania alebo ktoré získal počas konania, inak ako na účely samotného konania a v žiadnom prípade nezverejní ani nepoužije žiadne takéto informácie na získanie osobnej výhody alebo výhody pre iné osoby, alebo na poškodenie záujmov iných osôb.

                        17.

                        Člen nezverejní rozhodnutie rozhodcovského tribunálu ani jeho častí pred jeho uverejnením v súlade s touto dohodou.

                        18.

                        Člen alebo bývalý člen nikdy nezverejnia rokovania rozhodcovského tribunálu alebo názor ktoréhokoľvek člena.

               Výdavky

                        19.

                        Každý člen uchováva záznam a poskytne odpočet času venovaného konaniu a svojich výdavkov.

               Mediátori

                        20.

                        Pravidlá opísané v tomto kódexe správania, ktoré sa uplatňujú na členov alebo bývalých členov, sa primerane uplatňujú na mediátorov.


               2.9.2016

               SK

               Úradný vestník Európskej únie

               C 324/14

         P8_TA(2015)0083
   Žiadosť o zbavenie imunity – António Marinho e Pinto
   Rozhodnutie Európskeho parlamentu z 25. marca 2015 o žiadosti o zbavenie imunity Antónia Marinha e Pinta (2014/2191(IMM))
   (2016/C 324/02)

      Európsky parlament,

               —

               so zreteľom na žiadosť o zbavenie imunity Antónia Marinha e Pinta, ktorú 8. októbra 2014 postúpil Dr. Rodrigo Pereira da Costa, sudca na obvodnom súde mesta Coimbra (Ref. 6076/12.0TDLSB), a ktorá bola 12. novembra 2014 oznámená v pléne,

               —

               so zreteľom na vypočutie Antónia Marinha e Pinta v súlade s článkom 9 ods. 5 rokovacieho poriadku,

               —

               so zreteľom na články 8 a 9 Protokolu č. 7 o výsadách a imunitách Európskej únie a na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,

               —

               so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010, 6. septembra 2011 a 17. januára 2013 (1),

               —

               so zreteľom na článok 157 ods. 2 a 3 Ústavy Portugalskej republiky,

               —

               so zreteľom na článok 5 ods. 2, článok 6 ods. 1 a článok 9 rokovacieho poriadku,

               —

               so zreteľom na správu Výboru pre právne veci (A8-0062/2015),

               A.

               keďže sudca na obvodnom súde mesta Coimbra predložil žiadosť o zbavenie imunity poslanca Európskeho parlamentu Antónia Marinha e Pinta v súvislosti s možnou žalobou vo veci údajného spáchania trestného činu;

               B.

               keďže podľa článku 9 Protokolu č. 7 o výsadách a imunitách Európskej únie požívajú poslanci na území svojho vlastného štátu imunity priznané poslancom parlamentu daného štátu;

               C.

               keďže podľa článku 157 ods. 2 a 3 Ústavy Portugalskej republiky nesmú byť poslanci parlamentu počas volebného obdobia stíhaní, zatýkaní, väznení ani inak obmedzovaní bez predchádzajúceho súhlasu zhromaždenia;

               D.

               keďže António Marinho e Pinto je obvinený z ohovárania bývalých úradníkov portugalskej advokátskej komory;

               E.

               keďže tieto obvinenia očividne nijako nesúvisia s pozíciou Antónia Marinha e Pinta ako poslanca Európskeho parlamentu a vyplývajú z jeho bývalej pozície predsedu portugalskej advokátskej komory;

               F.

               keďže údajné činy sa netýkajú stanovísk, ktoré vyjadril, ani hlasov, ktoré odovzdal, ako poslanec Európskeho parlamentu pri výkone svojich povinností v zmysle článku 8 Protokolu č. 7 o výsadách a imunitách Európskej únie;

               G.

               keďže za konaním, ktoré bolo v skutočnosti začaté pred tým, ako António Marinho e Pinto zaujal miesto v Európskom parlamente, nie je žiadne podozrenie zo snahy brániť mu vo výkone jeho parlamentnej činnosti (fumus persecutionis);

               1.

               rozhodol o zbavení Antónia Marinha e Pinta imunity;

               2.

               poveruje svojho predsedu, aby ihneď postúpil toto rozhodnutie a správu svojho gestorského výboru sudcovi na obvodnom súde mesta Coimbra a Antóniovi Marinhovi e Pintovi.

      (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. Septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.


title: Rozhodnutie Rady z 3. júna 2002 o šiestom rámcovom programe Európskeho spoločenstva pre atómovú energiu (Euratom) v oblasti jadrového výskumu a vzdelávania, ktorý taktiež prispieva k vytváraniu Európskeho výskumného priestoru (2002 až 2006)

text:
Dôležité právne oznámenie

|

32002D0668

Úradný vestník L 232 , 29/08/2002 S. 0034 - 0042

		Rozhodnutie Radyz 3. júna 2002o šiestom rámcovom programe Európskeho spoločenstva pre atómovú energiu (Euratom) v oblasti jadrového výskumu a vzdelávania, ktorý taktiež prispieva k vytváraniu Európskeho výskumného priestoru (2002 až 2006)(2002/668/Euratom)RADA EURÓPSKEJ ÚNIE,so zreteľom na Zmluvu o založení Európskeho spoločenstva pre atómovú energiu, najmä na jej článok 7,so zreteľom na návrh Komisie [1],so zreteľom na stanovisko Európskeho parlamentu [2],so zreteľom na stanovisko Hospodárskeho a sociálneho výboru [3],keďže:(1) v súlade s článkom 7 zmluvy sa môže prijať rámcový program, ktorý zahŕňa všetky činnosti výskumu vrátane demonštračných a vzdelávacích v oblasti jadrovej energie, ktorý sa má uskutočniť prostredníctvom výskumných a vzdelávacích programov;(2) Komisia predložila v roku 2000 oznámenie o vyhliadkach na vytvorenie Európskeho výskumného priestoru a s tým súvisiacich cieľoch a oznámenie o uskutočňovaní Európskeho výskumného priestoru so všeobecnými zásadami pre činnosti Európskej únie v oblasti výskumu v období 2002 až 2006. V roku 2002 Komisia taktiež predložila oznámenie o inováciách v hospodárstve založenom na vedomostiach;(3) Európska Rada na zasadnutiach v Lisabone v marci 2000, Santa Marii de Feira v júni 2000 a v Štokholme v marci 2001 prijala uznesenie s cieľom urýchliť vytvorenie Európskeho výskumného a inovačného priestoru s ohľadom na trvalo udržateľný hospodársky rast, vyššiu zamestnanosti a sociálnu súdržnosť; Európska Rada z Göteborgu v júni 2001 schválila stratégiu trvalo udržateľného rozvoja a pridala k stratégii z Lisabonu tretí, environmentálny rozmer;(4) Európsky parlament [4] [5], Rada [6] [7], Hospodársky a sociálny výbor [8] a Výbor regiónov [9] taktiež podporili vytvorenie Európskeho výskumného priestoru;(5) Komisia predložila 19. októbra 2000 závery externého hodnotenia vykonávania a výsledkov opatrení spoločenstva za ostatných päť rokov, ako aj svoje poznámky k tejto oblasti;(6) preto je dôležité prijať nový rámcový program na obdobie rokov 2002 až 2006, ktorý má tiež prispieť k vytvoreniu Európskeho výskumného priestoru a podporiť inovácie;(7) šiesty rámcový program stanovuje vedecké a technologické ciele a priority predpokladaných činností a vytyčuje základné smery týchto činností, ktoré sa budú vykonávať v súlade s cieľom ochrany finančných záujmov spoločenstva; je dôležité zabezpečiť riadnu správu finančných prostriedkov šiesteho rámcového programu;(8) finančná referenčná čiastka v zmysle bodu 34 medziinštitucionálnej dohody zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu [10] je v tomto rozhodnutí zahrnutá pre celé obdobie trvania rámcového programu bez toho, aby boli dotknuté právomoci rozpočtového orgánu podľa zmluvy;(9) Spoločné výskumné centrum by malo v rámci svojej špecifickej právomoci prispievať k vykonávaniu rámcového programu v prípadoch, kde môže poskytnúť nezávislú, na zákazníka orientovanú podporu pri formulovaní a vykonávaní politík spoločenstva, vrátane sledovania, ako sa tieto politiky vykonávajú;(10) pri výskumných činnostiach vykonávaných v rámci šiesteho rámcového programu je potrebné dodržiavať základné etické zásady vrátane zásad stanovených v článku 6 Zmluvy o Európskej únii a v Listine základných práv Európskej únie, ako aj brať ohľad na prijateľnosť týchto činností verejnosťou;(11) v nadväznosti na oznámenie Komisie "Ženy a veda" a na rezolúcie Rady z 20. mája 1999 [11] a 26. júna 2001 [12] a rezolúciu Európskeho parlamentu z 3. februára 2000 [13] sa k tejto téme vykonáva akčný plán, pomocou ktorého by sa malo posilniť postavenie a úloha žien vo vede a výskume v Európe a ktorý by mal zabezpečiť dodržiavanie rovnosti príležitostí bez ohľadu na pohlavie;(12) zelená kniha Komisie "Smerom k európskej stratégii bezpečnosti zásobovania energiou" je príspevkom do diskusie o prostriedkoch boja s klimatickými zmenami a znižovania závislosti Európy na dovážanej energii;(13) Komisia by mala Európskemu parlamentu a Rade predkladať pravidelné správy o pokroku vo vykonávaní šiesteho rámcového programu a včas vykonať nezávislé hodnotenie vykonaných opatrení pred predložením návrhu ďalšieho rámcového programu; je potrebné, aby sa takéto posúdenie vykonalo v duchu otvorenosti s ohľadom na všetky zúčastnené osoby;(14) medzinárodný a globálny rozmer európskych výskumných činností ma s ohľadom na prínos vzájomných výhod zvýšený význam; šiesty rámcový program je otvorený pre účasť všetkých štátov, ktoré uzavreli zodpovedajúce nevyhnutné dohody a je tiež otvorený subjektom z tretích štátov a medzinárodným organizáciám pre vedeckú spoluprácu na úrovni projektov a na základe vzájomnej prospešnosti;(15) je potrebné, aby šiesty rámcový program prispel k rozšíreniu tým, že prinesie vedeckú a technologickú podporu kandidátskym štátom pri uplatňovaní acquis spoločenstva a pri ich integrácii európskeho výskumného priestoru; je potrebné, aby o príležitostiach podieľať sa na tomto programe boli účastníkom včas poskytnuté úplné informácie;(16) Komisia sa poradila s vedeckým a technickým výborom a tento predložil svoje stanovisko,ROZHODLA TAKTO:Článok 11. Týmto sa na obdobie rokov 2002 až 2006 prijíma viacročný rámcový program pre činnosti v oblasti jadrového výskumu a vzdelávania, ďalej len "šiesty rámcový program".2. Šiesty rámcový program zahŕňa činnosti spoločenstva v oblastiach výskumu, technologického rozvoja, medzinárodnej spolupráce, šírenia a využívania, ako aj oblasti odborného vzdelávania v týchto čiastkových oblastiach:- riadená termonukleárna syntéza,- nakladanie s rádioaktívnym odpadom;- radiačná ochrana,- ostatné činnosti v oblasti jadrových technológií a bezpečnosti,- činnosti Spoločného výskumného centra v oblasti jadrovej energie.3. Príloha I stanovuje vedecké a technologické ciele a zodpovedajúce priority a vytyčuje základné smery predpokladaných činností.Článok 21. Finančná referenčná čiastka na realizáciu tohto programu na obdobie rokov 2002 až 2006 je 1230 miliónov EUR. Podiely určené pre jednotlivé oblasti činností sú stanovené v prílohe II.2. Podrobné pravidlá finančnej účasti spoločenstva sa spravujú rozpočtovým nariadením uplatniteľným na všeobecný rozpočet Európskych spoločenstiev, ktoré dopĺňa príloha III, a prípadne pomocou výskumných a vzdelávacích programov, ktoré Rada prijme na účely vykonania tohto rozhodnutia.Článok 3Všetky výskumné činnosti vykonávané v rámci šiesteho rámcového programu sa musia uskutočňovať v súlade so základnými etickými zásadami.Článok 4Šiesty rámcový program sa uskutočňuje prostredníctvom výskumných a vzdelávacích programov. Tieto programy si stanovia presné ciele a podrobné vykonávacie pravidlá.Článok 51. Komisia s pomocou nezávislých kvalifikovaných odborníkov priebežne a systematicky sleduje vykonávanie šiesteho rámcového programu a jeho výskumných a vzdelávacích programov.2. Stav vykonávania šiesteho rámcového programu, najmä pokiaľ ide o uskutočňovanie jeho cieľov a priorít vrátane finančných hľadísk, sa podrobne uvedie v správe, ktorú Komisia každoročne predkladá v súlade s článkom 7 zmluvy.Článok 6Pred predložením svojho návrhu na ďalší rámcový program musí mať Komisia k dispozícii hodnotenie vykonávania opatrení spoločenstva a ich výsledkov za ostatných päť rokov vykonané nezávislými vysoko kvalifikovanými odborníkmi.Komisia oznámi závery tohto hodnotenia spolu s jej vlastnými pripomienkami Európskemu parlamentu, Rade, Hospodárskemu a sociálnemu výboru a Výboru regiónov.V Luxemburgu 3. júna 2002Za RadupredsedaJ. C. Aparicio Pérez[1] Ú. v. ES C 180 E, 26.6.2001, s. 177.[2] Ú. v. ES C 140 E, 13.6.2002, s. 371.[3] Ú. v. ES C 260, 17.9.2001, s. 3.[4] Rezolúcia z 18. mája 2000 (Ú. v. ES C 59, 23.2.2001, s. 250).[5] Rezolúcia z 15. februára 2001 (Ú. v. ES C 276, 1.10.2001, s. 271).[6] Rezolúcia z 15. júna 2000 (Ú. v. ES C 205, 19.7.2000, s. 1).[7] Rezolúcia zo 16. novembra 2000 (Ú. v. ES C 374, 28.12.2000, s. 1).[8] Stanovisko z 24. mája 2000 (Ú. v. ES C 204, 18.7.2000, s. 70).[9] Stanovisko z 12. apríla 2000, (Ú. v. ES C 226, 8.8.2000, s. 18).[10] Ú. v. ES C 172, 18.6 1999, s. 1.[11] Ú. v. ES C 201, 16.7.1999, s. 1.[12] Ú. v. ES C 199, 14.7.2001, s. 1.[13] Ú. v. ES C 309, 27.10.2000, s. 57.--------------------------------------------------PRÍLOHA IVEDECKÉ A TECHNOLOGICKÉ CIELE, ZÁKLADNÉ SMERY ČINNOSTÍ A PRIORITYNa splnenie cieľov týkajúcich sa činností v oblasti jadrového výskumu a vzdelávania podľa zmluvy o Euratom a na účely prispenia k vytvoreniu Európskeho výskumného priestoru bude šiesty rámcový program (Euratom), ďalej len "tento program", štruktúrovaný, ako je uvedené ďalej.Účasť v tomto programe ako celku je otvorená pre všetky štáty, ktoré majú so spoločenstvom uzavreté zodpovedajúce dohody o pridružení. Ostatné tretie štáty sa môžu zúčastňovať v tomto programe prostredníctvom dvojstranných dohôd o spolupráci. Výskumní pracovníci a organizácie z tretích štátov sa taktiež môžu od prípadu k prípadu podieľať na jednotlivých projektoch.1. PRIORITNÉ TEMATICKÉ OBLASTI VÝSKUMU1.1. Riadená termonukleárna syntézaRiadená termonukleárna syntéza by mohla prispieť k dlhodobému zásobovaniu energiou a tým naplneniu požiadaviek trvalo udržateľného rozvoja na spoľahlivé centralizované dodávky elektrickej energie pre základnú potrebu.Z dôvodov spojených so zložitosťou základných fyzikálnych poznatkov a s technologickými problémami, ktoré je potrebné vyriešiť, vývoj potrebný na možné využitie jadrovej syntézy na výrobu energie bude mať nakoniec formu niekoľkostupňového procesu, v ktorom každý krok ovplyvňuje krok nasledujúci. V bezprostrednom časovom rámci by však výskum technológií spojených s jadrovou syntézou mohol viesť k užitočným vedľajším efektom.Úsilie vynaložené v rámci integrovaného európskeho výskumného programu v oblasti riadenej termonukleárnej syntézy umožnilo Európe získať vedúce svetové postavenie vo výskume jadrovej syntézy v magnetickom poli.Pokrok dosiahnutý vo výskume a získané výsledky, najmä na európskom zariadení JET Tokamak, teraz umožňujú vziať do úvahy ďalšiu činnosť označovanú ako "Next Step", ktorý by viedol ku konštrukcii zariadenia schopného vytvárať reakcie jadrovej syntézy v podmienkach porovnateľných s reaktorom vyrábajúcim jadrovú energiu.Dokončenie prípravných prác na podrobnom návrhu "Next Step" v rámci projektu medzinárodnej spolupráce ITER umožní prijať rozhodnutie o začatí tohto projektu a o konštrukcii zariadenia.Cieľom toho bude demonštrovať vedeckú a technologickú realizovateľnosť využitia jadrovej syntézy na výrobu energie s ohľadom na sociálno-ekonomické aspekty. Presné mechanizmy vykonávania tohto projektu budú závisieť od výsledku rokovaní, ktoré v súčasnosti prebiehajú v rámci medzinárodnej spolupráce, a od následného vývoja, konkrétnejšie od rozhodnutí prijatých v súvislosti s príspevkom Európy k projektu ITER a miesta, kde sa zariadenie nainštaluje. Bude potrebné vytvoriť vhodný právny rámec.Účasť na iniciatíve ITER si vyžaduje uskutočnenie sprievodného programu s týmto obsahom:- prevádzkovanie zariadenia JET takým spôsobom, aby sa využili prednosti existujúcich vylepšení; možná účasť vo výskumných činnostiach potrebných pre odstavenie jadrových zariadení,- pokračovanie výskumu v oblasti jadrovej fyziky a technológie vrátane: štúdia a vyhodnocovania systémov jadrovej syntézy v magnetickom poli, predovšetkým pokračujúcej výstavby "stellaratora" Wendelstein 7-X a prevádzkovania existujúcich zariadení, ktoré sú k dispozícii v združeniach Euratomu; koordinovanie činností týkajúcich sa technologického výskumu, najmä vo výskume materiálov na jadrovú syntézu.1.2. Nakladanie s rádioaktívnym odpadomEnergia získaná jadrovým štiepením dodáva 35 % elektrickej energie v spoločenstve. Tento aspekt je súčasťou diskusie o prostriedkoch boja proti klimatickým zmenám a znížení závislosti Európy na dovážanej energii. Niektoré elektrárne súčasnej generácie budú v prevádzke najmenej ďalších 20 rokov.Z týchto dôvodov využívanie jadrového štiepenia na výrobu energie vyžaduje pokrok v riešení problematiky odpadov a predovšetkým v priemyslovom zavádzaní technických riešení pre nakladanie s odpadmi s dlhým polčasom rozpadu.Veľký význam má úsilie európskych štátnych a súkromných výskumných inštitúcií v oblasti technológie nakladania s jadrovým odpadom a technológie uloženia týchto odpadov. Koordinácia opatrení spoločenstva v tejto oblasti umožňuje vytvoriť kritický výskumný potenciál a zabezpečiť konzistenciu všeobecných zásad prijatých príslušnými organizáciami a priemyslovými odvetviami pôsobiacimi v oblasti nakladania s odpadmi.Tieto opatrenia sa budú týkať problému nakladania s odpadmi a otázky zmenšovania účinkov tejto záťaže. V tejto súvislosti sa budú riešiť tieto aspekty:- výskum procesov dlhodobého uloženia jadrových odpadov v hlbokých geologických vrstvách spolu so sieťovým prepojením činností vykonávaných na rôznych miestach v troch hlavných predpokladaných typoch geologických útvarov,- výskum zameraný na obmedzovanie účinkov jadrového odpadu najmä prostredníctvom vývoja nových technológií znižujúcich riziká spojené s týmito odpadmi, s využitím techník oddeľovania a transmutácie a taktiež s využitím potenciálu koncepcií obmedzujúcich produkciu odpadu pri výrobe jadrovej energie.1.3. Radiačná ochranaZvláštnu pozornosť je potrebné venovať ďalšiemu zabezpečeniu vynikajúcej úrovne jadrovej bezpečnosti v spoločenstve. Rozšírenie únie prináša aj nové úlohy. Zvýšenie radiačnej ochrany zostáva prioritnou oblasťou. V tomto programe sa budú vykonávať opatrenia hlavne v týchto oblastiach:- kvantifikácia rizík spojených s nízkymi úrovňami ožiarenia,- ožiarenie v oblasti zdravotníctva a ožiarenie z prirodzených zdrojov,- rádioekológia,- riadenie rizík a mimoriadnych situácií,- ochrana na pracovisku a ochrana životného prostredia.2. OSTATNÉ ČINNOSTI V OBLASTI JADROVÝCH TECHNOLÓGIÍ A JADROVEJ BEZPEČNOSTICieľom činností vykonávaných v rámci tejto oblasti je:- zamerať sa na vedecké a technické potreby politiky spoločenstva v oblasti zdravia, energie a životného prostredia,- dosiahnuť to, že Európa bude schopná zachovať vysokú úroveň významných odvetví, ktoré nepatria do prioritných tematických oblastí,- prispieť k vytvoreniu Európskeho výskumného priestoru.Tieto opatrenia sa budú vykonávať hlavne v týchto oblastiach:- inovačné koncepcie: hodnotenie potenciálu inovačných koncepcií, ktoré ponúkajú výhody z hľadiska bezpečnosti, dopadov na životné prostredie, využívania zdrojov, zabránenia nežiaducemu šíreniu jadrových materiálov; vývoj zdokonalených a bezpečnejších procesov v oblasti jadrovej energie,- vzdelávanie a školenia v oblasti jadrovej bezpečnosti a radiačnej ochrany zamerané na integráciu a konsolidáciu vnútroštátnych opatrení na dosiahnutie ekonomických prínosov vo väčšom rozsahu a k tomu ešte zahrňujúce také oblasti, ako je mobilita a ľudské zdroje, nadnárodný prístup k infraštruktúre a koordinačné činnosti,- opatrenia na zaistenie bezpečnosti existujúcich jadrových zariadení.3. ČINNOSTI SPOLOČNÉHO VÝSKUMNÉHO CENTRA (SVC) V OBLASTI JADROVEJ TECHNIKYČinnosti SVC sa zamerajú na podporu zodpovedajúcich politík spoločenstva a konkrétnych záväzkov vyplývajúcich zo zmluvy. SVC zameriava svoju činnosť na oblasti, v ktorých je vhodná účasť spoločenstva, a rozvíja ju tam, kde jeho európska identita prináša pridanú hodnotu a kde je jeho pôsobenie odôvodnené cezhraničnými aspektmi jadrovej bezpečnosti alebo verejným záujmom. Hlavným cieľom bude ďalší rozvoj spolupráce prostredníctvom sieťového prepojenia, ktoré povedie k širokému konsenzu v rade týchto otázok na európskej a svetovej úrovni. Osobitná pozornosť sa bude venovať spolupráci s kandidátskymi štátmi. Vzdelávacie činnosti budú zohrávať pre SVC dôležitú úlohu pri snahe získať budúce generácie vedeckých pracovníkov s potrebnými odbornými schopnosťami a znalosťami. Výskumná činnosť sa preto sústredí predovšetkým na tieto oblasti [1]:3.1. Jadrová bezpečnosť a bezpečnostné opatreniaVýskum v oblasti nakladania s odpadmi a ich uloženie (najmä separačné a transmutačné techniky pre odpady s dlhým polčasom rozpadu) a v oblasti radiačnej ochrany: bezpečnosť rôznych typov reaktorov s prioritou pre reaktory v kandidátskych štátoch, vývoj metód kontroly štiepnych materiálov a taktiež technická podpora pre nešírenie jadrových materiálov. Na kontrolu odstavenia zastaralých jadrových zariadení bude pripravený personál.3.2. Merania a referenčné materiályMetrológia rádionuklidov, najmä rádionuklidov s nízkou aktivitou, a kruhové skúšky v rámci siete špičkových laboratórií; interakcia medzi neutrónmi a materiálom, ktorá slúži na získavanie základných údajov pre štúdie týkajúce sa transmutácie odpadu a vývoja nových systémov. Táto činnosť poskytne predovšetkým medziodvetvovú podporu pre opatrenia uvedené v bode 3.1.[1] Okrem toho je SVC oprávnené podieľať sa na všetkých výskumných aktivitách na rovnakom základe ako subjekty usadené v jednotlivých členských štátoch.--------------------------------------------------PRÍLOHA IIMAXIMÁLNA CELKOVÁ ČIASTKA, ZODPOVEDAJÚCE PODIELY A PREDBEŽNÉ ROZDELENIE(mil. EUR) |1. | Prioritné tematické oblasti výskumu | | 890 |1.1. Riadená termonukleárna syntéza | 750 | |1.2. Nakladanie s rádioaktívnym odpadom | 90 | |1.3. Radiačná ochrana | 50 | |2. | Ostatné činnosti v oblasti jadrových technológií a jadrovej bezpečnosti | | 50 |3. | Činnosti spoločného výskumného centra (SVC) v oblasti jadrovej energie | | 290 |Celkový súčet | | 1230 |--------------------------------------------------PRÍLOHA IIINÁSTROJEÚvodCieľovou skupinou prostriedkov z rozpočtu spoločenstva pre nepriame opatrenia (t. j. opatrenia, ktoré nevykonáva SVC) sú výskumné strediská, univerzity, podniky a národné nebo medzinárodné inštitúcie situované v členských štátoch a v európskych pridružených štátoch, ktoré vykonávajú výskumné činnosti. Posledne uvedené inštitúcie môžu taktiež pôsobiť ako medzičlánok pre poskytovanie príspevkov z rozpočtu spoločenstva. Ak sa to ukáže pre dosiahnutie cieľov programu ako nevyhnuté, finančnú podporu môžu výnimočne získať aj inštitúcie nových nezávislých štátov bývalého Sovietskeho zväzu a medzinárodné organizácie.1. NÁSTROJE V OBLASTI TERMONUKLEÁRNEJ ENERGIEZvláštny charakter činností v oblasti termonukleárneho výskumu zaradených pod 1.1 prílohy I vyžaduje uplatňovanie špecifických pravidiel. Projekty uskutočňované v tejto oblasti sa vykonávajú na základe postupov stanovených v týchto dokumentoch:- zmluvy o pridružení,- dohoda s názvom "European Fusion Development Agreement" (EFDA),- ostatné mnohostranné dohody uzavreté medzi spoločenstvom a pridruženými organizáciami alebo právnymi subjektmi, ktoré by sa mohli zriadiť potom, keď príslušný poradný výbor poskytne svoje stanovisko,- ostatné zmluvy s obmedzenou dobou platnosti, najmä s orgánmi v členských štátoch alebo v štátoch pridružených k rámcovému programu Euratomu,- medzinárodné dohody zahrňujúce projekty uskutočňované v rámci spolupráce s tretími štátmi, ako napríklad ITER.Činnosti, ktoré sa týkajú koordinácie a podpory termonukleárneho výskumu, môžu obsahovať štúdie na podporu týchto činností, podporu výmeny informácií, poskytovanie externých odborníkov vrátane kapacít pre nezávislé hodnotenie činností, štipendijné a vzdelávacie programy, publikácie a ďalšie činnosti podporujúce prenos výsledkov technologického rozvoja.2. NÁSTROJE V OSTATNÝCH OBLASTIACHV odvetví nakladania s rádioaktívnym odpadom a radiačnej ochrany v rámci prioritných tematických oblastí zaradených do bodov 1.2 a 1.3 prílohy I, ako aj v ďalších činnostiach zaradených do bodu 2 bude spoločenstvo prispievať na nasledujúce činnosti podliehajúce špecifickým programom a pravidlám pre účasť:- siete excelentnosti zamerané na posilňovanie a rozvoj špičkovej vedeckej a technickej úrovne spoločenstva prostredníctvom integrácie, na európskej úrovni, už existujúcich výskumných kapacít alebo novovznikajúcich kapacít na vnútroštátnej i regionálnej úrovni,- integrované projekty, ktoré majú podporiť konkurencieschopnosť spoločenstva alebo majú riešiť dôležité spoločenské potreby mobilizáciou kritického potenciálu zdrojov a schopností výskumu a technologického rozvoja,- špecificky zamerané projekty, ktorých cieľom je získať nové poznatky pre podstatné vylepšenie či pre vývoj nových výrobkov, postupov alebo služieb, alebo napĺňať ďalšie potreby spoločnosti a politík spoločenstva, alebo demonštrovať využiteľnosť nových technológií ponúkajúcich potencionálne hospodárske výhody, ktoré však nemôžu byť priamo uvedené na trh,- opatrenia na podporu a rozvoj ľudských zdrojov a mobility,- koordinačné opatrenia na podporu koordinovaných iniciatív širokého spektra aktérov pôsobiacich v oblasti výskumu a inovácií, smerujúcich k lepšej integrácii,- opatrenia špecifickej podpory, ako sú opatrenia zamerané na využívanie výsledkov výskumu a prenosu znalostí, a opatrenia na podporu výskumnej infraštruktúry, ktoré sa týkajú napríklad cezhraničného prístupu alebo prípravných technických prác (vrátane štúdií vykonateľnosti),- integrované infraštruktúrne iniciatívy, kombinujúce v rámci jedného opatrenia niekoľko činností, ktoré majú základný význam pre posilňovanie a rozvoj výskumných infraštruktúr, aby bolo možné poskytovať služby na európskej úrovni.3. PRIAME OPATRENIA — SPOLOČNÉ VÝSKUMNÉ CENTRUMPriame opatrenia bude vykonávať SVC.--------------------------------------------------


title: Rozhodnutie č. 145 z 27. júna 1990 týkajúce sa výplaty nedoplatkov na rodinných dávkach splatných samostatne zárobkovo činným osobám podľa článkov 73 a 74 nariadenia (EHS) č. 1408/71

text:
Dôležité právne oznámenie

|

31991D0423

Úradný vestník L 235 , 23/08/1991 S. 0001 - 0008 Fínske špeciálne vydanie: Kapitola 5 Zväzok 5 S. 0074  Švédske špeciálne vydanie: Kapitola 5 Zväzok 5 S. 0074

		Rozhodnutie č. 145z 27. júna 1990týkajúce sa výplaty nedoplatkov na rodinných dávkach splatných samostatne zárobkovo činným osobám podľa článkov 73 a 74 nariadenia (EHS) č. 1408/71(91/423/EHS)SPRÁVNA KOMISIA EURÓPSKYCH SPOLOČENSTIEV PRE SOCIÁLNE ZABEZPEČENIE MIGRUJÚCICH PRACOVNÍKOV,so zreteľom na článok 81 písm. a) nariadenia Rady (EHS) č. 1408/71 zo 14. júna 1971 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov, ktorí sa pohybujú v rámci spoločenstva, podľa ktorého je zodpovedná za riešenie všetkých správnych otázok a otázok výkladu vyplývajúcich z ustanovení nariadenia (EHS) č. 1408/71 a následných nariadení,so zreteľom na článok 2 ods. 1 nariadenia Rady (EHS) č. 574/72 z 21. marca 1972, podľa ktorého vypracuje vzory potvrdení, osvedčení, vyhlásení, žiadostí a ďalších dokumentov potrebných na uplatňovanie nariadení,so zreteľom na nariadenie Rady (EHS) č. 3427/89 z 30. októbra 1989, ktoré zavádza pre všetky členské štáty predovšetkým jednotné riešenie problému vyplácania rodinných dávok rodinným príslušníkom, ktorí nemajú bydlisko na území príslušného štátu a rozširuje svoje ustanovenia na samostatne zárobkovo činné osoby,keďže nariadenie (EHS) č. 3427/89 je podľa podmienok svojho článku 3 uplatniteľné od 15. januára 1986 s výnimkou časti jeho článku 1 ods. 1, ktorá sa týka zmeny a doplnenia článku 76;keďže je pre priznanie a výplatu nedoplatkov na rodinných dávkach splatných samostatne zárobkovo činným osobám v súlade s článkami 73 a 74 nariadenia (EHS) č. 1408/71 v znení zmien a doplnkov odo dňa účinnosti nariadenia (EHS) č. 3427/89 potrebné špecifikovať podmienky, podľa ktorých sa výška rodinných dávok už vyplatená podľa právnych predpisov štátu bydliska rodinných príslušníkov z dôvodu tohto bydliska alebo vykonávania povolania manželského partnera alebo iného rodinného príslušníka odpočítajú zo súm týchto nedoplatkov;keďže sa okrem toho musí určiť prepočtový kurz mien, ktorý sa má používať na tento odpočet;keďže by sa okrem toho mal vypracovať osobitný vzor tlačiva na žiadosť o výplatu nedoplatkov;keďže odporúčanie správnej komisie č. 15 upravuje jazyk, v ktorom by sa mali tlačivá vydávať;keďže sa musia určiť lehoty na uplatnenie nárokov na výplatu nedoplatkov na rodinných dávkach splatných podľa článkov 73 a 74 nariadenia (EHS) č. 1408/71 v znení zmien a doplnkov a takisto so zreteľom na výplatu týchto nedoplatkov,ROZHODLA TAKTO:1. a) Príslušná inštitúcia na žiadosť dotknutej osoby prizná a vyplatí nedoplatky na rodinných dávkach splatných samostatne zárobkovo činným osobám za obdobie odo dňa účinnosti nariadenia (EHS) č. 3427/89 do dátumu, kedy uvedená inštitúcia skutočne vykoná toto nariadenie.b) Nedoplatky sa vyplatia po odpočítaní výšky rodinných dávok vyplatených za rovnaké obdobia buď podľa právnych predpisov štátu bydliska rodinných príslušníkov z dôvodu bydliska alebo vykonávania povolania manžela (manželky) alebo osoby, v ktorej domácnosti žijú rodinní príslušníci pracovníka, alebo činnosti manžela (manželky) v inom členskom štáte, alebo podľa dvojstrannej dohody.c) Na to, aby mohli byť dotknutej osobe vyplatené nedoplatky na rodinných dávkach, musí k svojej žiadosti pripojiť čestné vyhlásenie, v ktorom uvedie celkovú výšku rodinných dávok prijatých v jednotlivých rokoch za svojich rodinných príslušníkov podľa právnych predpisov štátu bydliska týchto rodinných príslušníkov alebo z dôvodu iného nároku.Bez ohľadu na toto vyhlásenie môže príslušná inštitúcia požiadať dotknuté inštitúcie o výkaz potvrdzujúci prevzatie, resp. neprevzatie rodinných dávok v súlade so vzorom uvedeným nižšie.Príslušné úrady členských štátov dajú toto tlačivo k dispozícii dotknutým príslušným inštitúciám. Toto tlačivo je dostupné v úradných jazykoch spoločenstva a je zostavené takým spôsobom, aby sa rôzne jazykové verzie dokonale prekrývali tak, aby dotknutá osoba mohla dostať tlačivo vytlačené vo svojom jazyku.d) Výška rodinných dávok priznaných podľa právnych predpisov príslušného štátu na jednej strane a podľa právnych predpisov štátu bydliska rodinných príslušníkov alebo z dôvodu iného nároku na druhej strane, ktoré sa majú zohľadniť pre uplatnenie písm. b), sú výšky priznané za všetkých rodinných príslušníkov pracovníka, ktorí majú nárok na jednu z týchto dávok.e) Odpočet uvedený podľa písm. b) sa vykoná za rodinu pracovníka ako celok, pričom sa celková výška rodinných dávok poberaných za určitý rok podľa právnych predpisov štátu bydliska rodinných príslušníkov alebo z dôvodu iného nároku odpočíta z celkovej výšky rodinných dávok splatných za ten istý rok podľa právnych predpisov príslušného štátu.Pokiaľ sú prijaté dávky vyššie alebo rovnaké ako splatné dávky, príslušná inštitúcia nedlhuje žiadne nedoplatky na dávkach. Ak sú prijaté dávky nižšie ako splatné dávky, nedoplatky na dávkach sa pracovníkovi vyplatia po odpočítaní sumy, ktorú už dostal, ako je uvedené pod písm. b).V každom prípade zostane pracovníkovi celá výška dávok, ktoré mu boli vyplatené podľa právnych predpisov štátu bydliska rodinných príslušníkov alebo z dôvodu iného nároku a má sa za to, že inštitúcia, ktorá tieto dávky vyplatila, sa vzdáva náhrady od príslušnej inštitúcie.f) Na vykonanie odpočtu uvedeného pod písm. b) prevedie príslušná inštitúcia výšku rodinných dávok, ktoré dotknutá osoba dostala za svojich rodinných príslušníkov podľa právnych predpisov štátu bydliska uvedených rodinných príslušníkov alebo z dôvodu iného nároku, na svoju menu s použitím prepočtového kurzu uvedeného v článku 107 ods. 1 nariadenia (EHS) č. 574/72. Prepočtový kurz, ktorý sa má brať do úvahy, je kurz uplatniteľný 16. novembra 1989.2. Pokiaľ ide o žiadosti o výplatu nedoplatkov na rodinných dávkach uvedených v odseku 1, použijú sa lehoty ustanovené vnútroštátnymi právnymi predpismi; tieto žiadosti však možno právoplatne podávať do dvoch rokov od 16. novembra 1989, a to aj vtedy, ak sú uvedené lehoty kratšie.3. Pokiaľ ide o výplatu nedoplatkov na rodinných dávkach, ak sa žiadosť uvedená v odseku 1 predloží do dvoch rokov od 16. novembra 1989, osoba nadobudne práva poskytnuté podľa nariadenia (EHS) č. 3427/89 a na tieto osoby nemožno uplatniť ustanovenia právnych predpisov ktoréhokoľvek členského štátu týkajúce sa prepadnutia alebo premlčania nárokov.4. Toto rozhodnutie je uplatniteľné od prvého dňa mesiaca nasledujúceho po jeho uverejnení v Úradnom vestníku Európskych spoločenstiev.Predseda správnej komisieE. Mc Cumiskey--------------------------------------------------+++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------


title: Rozhodnutie Rady z 23. marca 1998 týkajúce sa uzavretia dohovoru o cezhraničných účinkoch priemyselných havárií

text:
Dôležité právne oznámenie

|

31998D0685

Úradný vestník L 326 , 03/12/1998 S. 0001 - 0004

		Rozhodnutie Radyz 23. marca 1998týkajúce sa uzavretia dohovoru o cezhraničných účinkoch priemyselných havárií(98/685/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä jej článku 130 s 1 v spojení s prvou vetou jej článku 228 ods. 2 a prvého pododseku jej článku 228 ods. 3,so zreteľom na návrh komisie [1],so zreteľom na stanovisko Európskeho parlamentu [2],keďže Komisia sa v mene spoločenstva zúčastnila na rokovaniach s cieľom uzavrieť dohovor o cezhraničných účinkoch priemyselných havárií; keďže dohovor bol podpísaný v mene spoločenstva v Helsinkách 18. marca 1992;keďže cieľom dohovoru je chrániť ľudí a životné prostredie pred priemyselnými haváriami, ktoré by mohli spôsobiť cezhraničné účinky a podporovať aktívnu medzinárodnú spoluprácu medzi zúčastnenými stranami pred takouto haváriou, počas jej trvania a po nej;keďže uzavretie dohovoru spadá do rámca účasti spoločenstva na medzinárodných opatreniach zameraných na ochranu životného prostredia, odporúčaného piatym Programom činnosti v oblasti životného prostredia, ktorého všeobecný prístup schválila Rada a zástupcovia vlád členských štátov, ktorí sa v rade stretli, vo svojej rezolúcii z 1. februára 1993 [3];keďže, v súlade s pravidlami uvedenými v článku 130r zmluvy, kontrola nebezpečenstiev veľkých havárií, spojených s nebezpečnými látkami, je pre všetky členské štáty nanajvýš významnou záležitosťou vzhľadom na cezhraničnú povahu účinkov veľkých priemyselných havárií, pri ktorých ide o takéto látky, na životné prostredie a ľudské zdravie;keďže smernica Rady 82/501/EHS z 24. júna 1982 o hlavných nebezpečenstvách havárií pri niektorých priemyselných činnostiach [4] a smernica rady 96/82/ES z 9. decembra 1996 o kontrole veľkých havárií s prítomnosťou nebezpečných látok [5] majú za cieľ predchádzať veľkým haváriám a obmedzovať ich následky na človeka a životné prostredie; keďže tieto smernice obsahujú ustanovenia týkajúce sa cezhraničnej spolupráce;keďže je preto nevyhnutné, aby spoločenstvo dohovor schválilo;keďže pri niektorých látkach, menovite pri bróme, metanole, kyslíku a látkach nebezpečných pre životné prostredie, sa prahové množstvá stanovené v smernici 96/82/ES líšia od množstiev uvedených v časti I prílohy I tohto dohovoru;keďže nebude možné, aby spoločenstvo použilo vyššie uvedené prahové množstvá pre vyššie uvedené látky; keďže je preto potrebné formulovať isté výnimky, aby bolo možné schváliť tento dohovor;keďže preto, aby mohol dohovor bezodkladne nadobudnúť účinnosť, je potrebné, aby signatárske členské štáty čo najskôr vypracovali svoje postupy ratifikácie, prijímania a schvaľovania dohovoru, aby spoločenstvo a členské štáty mohli uložiť svoje ratifikačné, prijímacie a schvaľovacie zmluvy,ROZHODLA TAKTO:Článok 1Dohovor o cezhraničných účinkoch priemyselných havárií sa týmto v mene spoločenstva schvaľuje s výnimkami uvedenými v prílohe I tohoto dohovoru.Text dohovoru je pripojený k tomuto rozhodnutiu.Článok 2Predseda rady sa týmto oprávňuje určiť osoby splnomocnené uložiť v mene spoločenstva schvaľovacie zmluvy s generálnym tajomníkom Organizácie spojených národov v súlade s článkom 28 tohto dohovoru. Pri ukladaní nástroja schvaľovania a výnimiek v prílohe I, uvedená(é) osobay) uloží deklaráciu o kompetenciách uvedenú v prílohe II tohto dohovoru.Článok 3Toto rozhodnutie sa uverejní v Úradnom vestníku Európskych spoločenstiev.V Bruseli 23. marca 1998Za RadupredsedaM. Meacher[1] Ú. v. ES, C 267, 3.9.1997, s. 60.[2] Ú. v. ES, C 339, 10.11.1997, s. 26.[3] Ú. v. ES, C 138, 17.5.1993, s. 1.[4] Ú. v. ES, L 230, 5.8.1992, p. 1. Smernica naposledy zmenená a doplnená zmluvou o pristúpení z roku 1994.[5] Ú. v. ES, L 10, 14.1.1997, p. 13.--------------------------------------------------PRÍLOHA IVÝNIMKYČlenské štáty Európskeho spoločenstva budú vo vzájomných vzťahoch uplatňovať dohovor v súlade s vnútornými pravidlami spoločenstva.Spoločenstvo si preto vyhradzuje právo:i) pokiaľ ide o prahové množstvá uvedené v prílohe I, časť I, čísla 3, 4 a 5 dohovoru, používať prahové množstvá 100 ton pri bróme (veľmi toxická látka), 5000 ton pri metanole (toxická látka) a 2000 ton pri kyslíku (oxidačná látka);ii) pokiaľ ide o prahové množstvá uvedené v prílohe I, časť I, ods. 8 dohovoru, uplatňovať prahové množstvá 500 ton (riziková fráza R 50-53 [1] : "veľmi toxické látky pre vodné organizmy, ktoré môžu mať dlhodobé nepriaznivé účinky na vodné prostredie") a 2000 ton (riziková fráza R 51-53 : [2]"toxické látky pre vodné organizmy, ktoré môžu mať dlhodobé nepriaznivé účinky na vodné prostredie").[1] Látky klasifikované podľa smernice rady 67/548/EHS z 27. júna 1967 o aproximácii zákonov, nariadení a vykonávacích predpisov týkajúcich sa klasifikácie, balenia a označovania nebezpečných látok (Ú. v. ES, 196, 16.8.1967, s. 1.). Smernica naposledy zmenená a doplnená smernicou 96/56/ES (Ú. v. ES, 18.9.1996, s. 35.).[2] Látky klasifikované podľa smernice rady 67/548/EHS z 27. júna 1967 o aproximácii zákonov, nariadení a vykonávacích predpisov týkajúcich sa klasifikácie, balenia a označovania nebezpečných látok (Ú. v. ES, 196, 16.8.1967, s. 1.). Smernica naposledy zmenená a doplnená smernicou 96/56/ES (Ú. v. ES, 18.9.1996, s. 35.).--------------------------------------------------PRÍLOHA IIDEKLARÁCIA EURÓPSKEHO SPOLOČENSTVA PODĽA ČLÁNKU 29 ODS. 4DOHOVORU O CEZHRANIČNÝCH ÚČINKOCH PRIEMYSELNÝCH HAVÁRIÍ; TÝKAJÚCA SA KOMPETENCIEV súlade so Zmluvou o založení Európskeho spoločenstva, ciele a princípy environmentálnej politiky spoločenstva sú najmä zachovať a chrániť kvalitu životného prostredia a ľudského zdravia prostredníctvom preventívnej činnosti. Na dosiahnutie týchto cieľov Rada prijala smernicu Rady 82/501/EHS z 24. júna 1982 o nebezpečenstvách veľkých havárií pri niektorých priemyselných činnostiach, ktorá bola nahradená smernicou Rady 96/82/ES z 9. decembra 1996 o kontrole nebezpečenstiev veľkých havárii spôsobených nebezpečnými látkami. Tieto nástroje majú za cieľ predchádzať veľkým priemyselným haváriám spôsobeným nebezpečnými látkami a obmedzovať ich následky u ľudí a na životnom prostredí a zaoberať sa záležitosťami, ktoré sú predmetom Dohovoru o cezhraničných účinkoch priemyselných havárií. Spoločenstvo bude informovať depozitára o všetkých novelizáciách tejto smernice a o všetkých ďalších dosiahnutých zmenách v oblasti, ktorej sa dohovor týka.Pokiaľ ide o uplatňovanie dohovoru, spoločenstvo a jeho členské štáty sú zodpovedné v rámci ich príslušných oblastí kompetencie.--------------------------------------------------


title: 2009/532/ES: Rozhodnutie Rady zasadajúcej v zložení hláv štátov alebo predsedov vlád z  9. júla 2009 , ktorým sa navrhuje osoba, ktorú má v úmysle vymenovať za predsedu Komisie na obdobie 2009 – 2014

text:
               10.7.2009

               SK

               Úradný vestník Európskej únie

               L 179/61

      ROZHODNUTIE RADY ZASADAJÚCEJ V ZLOŽENÍ HLÁV ŠTÁTOV ALEBO PREDSEDOV VLÁD

   z 9. júla 2009,
   ktorým sa navrhuje osoba, ktorú má v úmysle vymenovať za predsedu Komisie na obdobie 2009 – 2014
   (2009/532/ES)
   RADA EURÓPSKEJ ÚNIE, ZASADAJÚCA V ZLOŽENÍ HLÁV ŠTÁTOV ALEBO PREDSEDOV VLÁD,
   so zreteľom na Zmluvu o založení Európskeho spoločenstva, a najmä na jej článok 213 ods. 1, druhý a tretí pododsek, a článok 214 ods. 2, prvý pododsek, ako aj so zreteľom na Protokol o rozširovaní Európskej únie, a najmä na jeho článok 4 ods. 3,
   ROZHODLA TAKTO:
   Článok 1
   Pán José Manuel DURÃO BARROSO sa týmto navrhuje za osobu, ktorú má Rada v úmysle vymenovať za predsedu Komisie na obdobie od 1. novembra 2009 do 31. októbra 2014.
   Článok 2
   Toto rozhodnutie sa postupuje Európskemu parlamentu.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 9. júla 2009

            za Radu

            predseda

         F. REINFELDT